#2789: Menyebut Nama Orang Atau Puak Dalam Solat

Soalan:
Assalamualaikum Dato’ Seri. Boleh ke kita menyebut nama orang tertentu untuk diberi pertolongan ketika solat, contohnya semasa qunut nazilah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami terangkan dahulu berkenaan dengan maksud qunut nazilah. qunut nazilah merupakan qunut yang dilakukan apabila berlaku bala dan musibah kepada umat Islam sama ada seperti peperangan, serangan musuh, dan juga wabak.
Imam al-Nawawi dalam Syarah Muslim berkata, “Yang sahih lagi masyhur apabila datang bala seperti serangan musuh atau kemarau panjang, wabak, kehausan dan kekeringan, serta mudarat yang zahir terkena kepada orang Islam dan seumpamanya, maka mereka melakukan qunut pada semua solat fardhu.”
Qunut nazilah ini adalah dilakukan pada rakaat akhir sama ada sebelum atau selepas rukuk. Daripada Ibnu Abbas R.Anhuma katanya:
 قَنَتَ رَسُولُ اللَّهِ صَلَّى اللهُ عَلَيْهِ وَسَلَّمَ شَهْرًا مُتَتَابِعًا فِي الظُّهْرِ وَالْعَصْرِ وَالْمَغْرِبِ وَالْعِشَاءِ وَصَلاَةِ الصُّبْحِ فِي دُبُرِ كُلِّ صَلاَةٍ إِذَا قَالَ  “ سَمِعَ اللَّهُ لِمَنْ حَمِدَهُ ” . مِنَ الرَّكْعَةِ الآخِرَةِ يَدْعُو عَلَى أَحْيَاءٍ مِنْ بَنِي سُلَيْمٍ عَلَى رِعْلٍ وَذَكْوَانَ وَعُصَيَّةَ وَيُؤَمِّنُ مَنْ خَلْفَهُ
Maksudnya: “
Rasulullah SAW berqunut selama sebulan berturut-turut pada sembahyang Zuhur, Asar, Maghrib, Isyak dan solat Subuh pada setiap akhir solat selepas beliau mengucapkan
 سَمِعَ اللَّهُ لِمَنْ حَمِدَهُ
pada rakaat akhir, lantas, dia mendoa kecelakaan kepada perkampungan Bani Sulaim terhadap Ri’lin, Zakwan, Usaiyah dan diaminkan sahabat di belakangnya.
”
Riwayat Abu Daud (1443). Syeikh Syu’aib al-Arna’ut menyatakan isnadnya sahih dalam takhrij Sunan Abi Dawud.
Hadith di atas dengan jelas menunjukkan Nabi SAW telah mendoakan kecelakaan kepada perkampungan Bani Sulaim terhadap Ri’lin, Zakwan, Usaiyah dan diaminkan sahabat di belakangnya.
Dalam menjawab persoalan di atas, sebenarnya dibolehkan menyebut nama orang yang kita mohon bantuan ALlah SWT agar diselamatkannya. Sebagai contoh hadith riwayat Abu Hurairah RA, sabda Rasulullah SAW:
اللَّهُمَّ أَنْجِ عَيَّاشَ بْنَ أَبِي رَبِيعَةَ، اللَّهُمَّ أَنْجِ الْوَلِيدَ بْنَ الْوَلِيدِ، اللَّهُمَّ أَنْجِ سَلَمَةَ بْنَ هِشَامٍ، اللَّهُمَّ أَنْجِ الْمُسْتَضْعَفِينَ مِنَ الْمُؤْمِنِينَ
Maksudnya: “
Ya Allah selamatlah ‘Ayyash bin Abi Rabi’ah, selamatlah al-Walid bin al-Walid, ya Allah selamatlah Salamah bin Hisham, selamatlah orang-orang mustadh’afin di kalangan orang-orang beriman.
”
Riwayat al-Bukhari (6393) dan Muslim (675)
Akhir kalam, marilah sama-sama kita sentiasa berdoa kepada Allah SWT sama ada dalam atau luar sembahyang. Kami akhiri dengan doa:
اللَّهُمَّ اهْدِنَا فِيمَنْ هَدَيْتَ ، وَعَافِنَا فِيمَنْ عَافَيْتَ ، وَتَوَلَّنَا فِيمَنْ تَوَلَّيْتَ ، وَبَارِكْ لَنَا فِيمَا أَعْطَيْتَ ، وَقِنَا شَرَّ مَا قَضَيْتَ ، إِنَّكَ تَقْضِي وَلا يُقْضَى عَلَيْكَ ، وَإِنَّهُ لا يَذِلُّ مَنْ وَالَيْتَ تَبَارَكْتَ وَتَعَالَيْتَ
Maksudnya: “
“Ya Allah berikanlah petunjuk kepadaku sebagaimana mereka yang telah Engkau beri petunjuk, Dan berilah kesihatan kepadaku sebagaimana mereka yang Engkau telah berikan kesihatan, Dan peliharalah aku sebagaimana orang yang telah Engkau peliharakan, Dan berilah keberkatan bagiku pada apa-apa yang telah Engkau kurniakan.
”
Bertarikh: 1 September 2023 bersamaan 15 Safar 1445 H


#679 Isteri Memandikan Jenazah Suami

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apakah isteri boleh memandikan jenazah suaminya dan sebaliknya?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Memandikan jenazah adalah suatu kewajipan yang diletakkan di dalam fardhu kifayah. Hal ini bermakna, kewajipan itu wajib ke atas masyarakat di sesuatu tempat, dan kewajipan itu hanya akan terangkat atau dikira selesai apabila sebahagian daripada masyarakat menunaikan tanggungjawab tersebut.
Kewajipan memandikan jenazah ini berasal daripada arahan Nabi SAW ketika berlakunya tragedi seorang lelaki yang mati akibat terjatuh daripada unta, maka diseru untuk dimandikan jenazahnya, sepertimana hadith yang diriwayatkan oleh Ibn Abbas R.Anhuma:
اغْسِلُوهُ بِمَاءٍ وَسِدْرٍ, وَكَفِّنُوهُ فِي ثَوْبَيْنِ
Maksudnya
:
“Mandikanlah dia dengan air yang dicampur daun bidara dan kafanilah dengan dua helai kain”
[1]
Selain itu, dalil yang menunjukkan kewajipan memandikan jenazah dapat dilihat ketika mana kewafatan puteri Nabi SAW, Saidatina Zainab. Ketika itu, Baginda SAW mengajarkan kaifiat-kaifiat atau tatacara pemandian jenazah. Hal ini sebagaimana hadith yang diriwayatkan oleh Umm Attiyyah al-Ansorriyah, katanya:
دَخَلَ عَلَيْنَا رَسُولُ اللَّهِ صلى الله عليه وسلم وَنَحْنُ نَغْسِلُ ابْنَتَهُ فَقَالَ ” اغْسِلْنَهَا ثَلاَثًا أَوْ خَمْسًا أَوْ أَكْثَرَ مِنْ ذَلِكَ بِمَاءٍ وَسِدْرٍ، وَاجْعَلْنَ فِي الآخِرَةِ كَافُورًا، فَإِذَا فَرَغْتُنَّ فَآذِنَّنِي ”. فَلَمَّا فَرَغْنَا آذَنَّاهُ، فَأَلْقَى إِلَيْنَا حِقْوَهُ فَقَالَ ” أَشْعِرْنَهَا إِيَّاهُ .
Maksudnya
:
Rasulullah SAW telah masuk kepada kami ketika mana kami memandikan jenazah puteri baginda, lalu Baginda bersabda: “ Mandikan dia dengan tiga kali, atau lima atau lebih daripada otu, dengan air dan bidara kemudian letakkan bersama kapur barus pada mandian yang akhir. Apabila kamu selesai, maklumkan kepadaku” setelah kami selesai kami memaklumkan kepada Baginda SAW dan memberikan kain kepada kami, dan bersabda “kafankan dia dengan dengan sarung ini”
[2]
Hukum Isteri Memandikan Jenazah Suaminya
Merujuk dan meneliti kitab-kitab fiqh yang ditulis oleh para ulama, mereka menyatakan bahawa yang lebih utama adalah jenazah lelaki dimandikan oleh orang lelaki manakala jenazah wanita dimandikan oleh orang perempuan sendiri.
Dalam menjawab persoalan ini, para fuqaha bersepakat menyatakan
bahawa harus wanita untuk memandikan suaminya.
 Hal ini sebagaimana yang diriwayatkan daripada Aisyah R.Anha, katanya:
لَوِ اسْتَقْبَلْتُ مِنْ أَمْرِي مَا اسْتَدْبَرْتُ مَا غَسَّلَ رَسُولَ اللَّهِ صَلَّى اللهُ عَلَيْهِ وَسَلَّمَ إِلَّا نِسَاؤُهُ
Maksudnya:

Andai urusanku boleh kembali ke masa lalu, tidak ada yang akan memandikan jasad Rasulullah SAW melainkan isteri-isteri baginda.
[3]
Manakala, dalam isu seorang lelaki memandikan jenazah isterinya, para fuqaha berbeza pandangan berkenaannya, tetapi jumhur fuqaha menyatakan bahawa harus suami memandikan jenazah isterinya sebagaimana yang diriwayatkan bahawa Saidina Ali RA memandikan jasad Fatimah RA. Begitu juga terdapat riwayat daripada Nabi SAW yang menunjukkan bahawa seorang suami boleh memandikan jasad isterinya, Hal ini berdasarkan sebuah hadith yang diriwayatkan oleh Umm al-Mu’minin A’isyah R
.
Anha, katanya:
 رَجَعَ رَسُولُ اللَّهِ صلى الله عليه وسلم مِنَ الْبَقِيعِ فَوَجَدَنِي وَأَنَا أَجِدُ صُدَاعًا فِي رَأْسِي وَأَنَا أَقُولُ وَارَأْسَاهُ فَقَالَ ” بَلْ أَنَا يَا عَائِشَةُ وَارَأْسَاهُ ”. ثُمَّ قَالَ ”مَا ضَرَّكِ لَوْ مِتِّ قَبْلِي فَقُمْتُ عَلَيْكِ فَغَسَّلْتُكِ وَكَفَّنْتُكِ وَصَلَّيْتُ عَلَيْكِ وَدَفَنْتُكِ
Maksudnya:

Rasulullah S.A.W telah pulang daripada al-Baqi’ dan baginda menemui aku dalam keadaan sakit kepala, lalu aku mengatakan: Alangkah sakitnya kepalaku. Maka baginda bersabda: Bahkan aku, alangkah sakit kepalaku wahai A’isyah. Kemudian sabda baginda: Tidak menjadi masalah buatmu, sekiranya kamu mati sebelum aku nescayalah aku sendiri yang akan menguruskan jenazahmu, aku mandikan kamu, kafankan kamu, solatkan ke atas jenazahmu, dan kebumikan kamu
.
[4]
Berdasarkan kepada hadith di atas, jelas menunjukkan bahawa Nabi SAW sendiri yang akan memandikan isterinya A’isyah R.Anha

sekiranya beliau pergi dahulu meninggal dunia sebelum Nabi SAW. Ini merupakan isyarat yang menggambarkan keharusan seorang suami memandikan jenazah isterinya.
Demikian juga sebuah riwayat daripada Abdullah bin Abi Bakr bahawasanya Asma’ binti ‘Umais memandikan jenazah Abu Bakr al-Siddiq ketika beliau meninggal dunia.
[5]
Asma’ di atas merupakan isteri kepada Abu Bakr al-Siddiq, dan terdapat riwayat yang lain menunjukkan bahawa Asma’ memandikan jenazah Abu Bakr di atas faktor melaksanakan tuntutan wasiat yang dilakukan oleh Abu Bakr sendiri. Ini berdasarkan sebuah riwayat daripada Umm al-Mu’minin A’isyah R.Anha beliau berkata: Abu Bakr al-Siddiq R.A wafat pada malam selasa bersamaan lapan Jamadil Akhir tahun yang ke-13 H. Dan beliau mewasiatkan supaya dia dimandikan oleh Asma’ binti ‘Umais yang merupakan isterinya.
[6]
Manakalah Mazhab hanafi menyatakan tidak boleh suami memandikan isterinya dan kalau terpaksa hendaklah ditayammum sahaja.
Kesimpulan
Sebagai kesimpulan, berdasarkan beberapa riwayat yang kami kongsikan di atas,
harus dan dibolehkan bagi seorang isteri itu untuk memandikan jenazah suaminya dan begitu juga seorang suami boleh memandikan jenazah isterinya.
 Hal ini kerana tidak terdapat nas yang melarang dalam isu ini, menjadikan hukumnya kekal kepada hukum asal iaitu harus.
Demikian juga terdapat ijma’ dalam hal ini seperti kata Imam Ibn al-Munzir:
Dan mereka (para fuqaha) bersepakat bahawa seorang isteri itu boleh memandikan jenazah suaminya apabila dia meninggal dunia.

[7]
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 11 Mac 2022 bersamaan 8 Syaaban 1443H

[give_form id=”14962″]
[1]
 Riwayat al-Bukhari (1265)
[2]
 Riwayat Muslim (939)
[3]
 Riwayat Abu Dawud (3141), Ibn Majah (1464), dan Ahmad (26306). Hadith ini dinilai sahih berdasarkan kitab
Sahih Ibn Majah
 (1205)
[4]
 Riwayat Ahmad (25950), al-Nasaie di dalam
al-Sunan al-Kubra
 (7080) dan Ibn Majah  (1465), Syeikh Syuaib al-Arnout di dalam Takhrij Syarh al-Sunnan (5/309) menyatakan hadith ini Qawiy (kuat)
[5]
 Lihat
al-Muwatha’,
1/223
[6]
 Lihat
Al-Sunan al-Kubra
oleh Al-Baihaqi
,
3/397
[7]
 Lihat
al-Ijma’
, hlm. 44


#2790: Benarkah Solat Isya dan Subuh Berjemaah Seperti Solat Sepanjang Malam?

Soalan:
Assalamualaikum Dato’ Seri. Benarkah solat Isya dan Subuh berjemaah seolah-olah sama seperti solat sepanjang malam?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan hadith daripada Abu Hurairah RA, bahawa Nabi SAW bersabda:
إِنَّ أَثْقَلَ صَلَاةٍ عَلَى الْمُنَافِقِينَ صَلَاةُ الْعِشَاءِ، وَصَلَاةُ الْفَجْرِ، وَلَوْ يَعْلَمُونَ مَا فِيهِمَا لَأَتَوْهُمَا وَلَوْ حَبْوًا
Maksudnya: “Seseungguhnya solat yang paling berat bagi orang munafiq adalah solat Isyak dan solat al-Fajar (Subuh). Sekiranya mereka mengetahui (pahala) apa yang terdapat pada keduanya, nescaya mereka akan mendatanginya walaupun dalam keadaan merangkak.”
Riwayat Muslim (651)
Dalam menjawab persoalan di atas, kami kemukakan hadith daripada Uthman bin ‘Affan R.A, bahawa Nabi SAW bersabda:
مَنْ صَلَّى الْعِشَاءَ فِي جَمَاعَةٍ فَكَأَنَّمَا قَامَ نِصْفَ اللَّيْلِ وَمَنْ صَلَّى الصُّبْحَ فِي جَمَاعَةٍ فَكَأَنَّمَا صَلَّى اللَّيْلَ كُلَّهُ
Maksudnya:
“Sesiapa yang mendirikan solat Isya’ secara berjemaah, maka seolah-olah dia mendirikan solat separuh malam. Dan sesiapa yang solat Subuh secara berjemaah, maka seolah-olah dia solat malam secara keseluruhannya.”
Riwayat Muslim (656) dan Ibn Hibban (2060)
Selain itu, terdapat pula hadith lain, yang turut diriwayatkan oleh Uthman bin Affan R.A, bahawa Nabi SAW bersabda:
مَنْ شَهِدَ الْعِشَاءَ فِي جَمَاعَةٍ كَانَ لَهُ قِيَامُ نِصْفِ لَيْلَةٍ وَمَنْ صَلَّى الْعِشَاءَ وَالْفَجْرَ فِي جَمَاعَةٍ كَانَ لَهُ كَقِيَامِ لَيْلَةٍ
Maksudnya:
“Sesiapa yang hadir solat Isya’ berjemaah, baginya (pahala) Qiamullai separuh malam. Dan sesiapa yang solat Isya’ dan Subuh secara berjemaah, maka baginya (pahala) Qiamullail seluruh malam.”
Riwayat Abu Daud (555) dan al-Tirmizi (221). Dinyatakan sebagai sahih dalam Sahih al-Tirmizi (221)
Syeikh al-’Azim Abadi menjelaskan: Lafaz yang dikeluarkan oleh Abu Daud mentafsirkannya dan menjelaskan bahawa yang dimaksudkan dengan sabda Baginda,
‘Sesiapa yang solat Subuh berjemaah, seolah-olah solat malam keseluruhannya,’
bermaksud sesiapa yang menunaikan solat Subuh dan Isya’ berjemaah. Hadis ini menjelaskan bahawa setiap satu solat itu sama dengan separuh malam, dan gabungan menyamainya akan menyamai keseluruhan malam. (Lihat
‘Aun al-Ma’bud,
2/183)
Penutup
Sesungguhnya, kelebihan solat berjemaah apatah lagi di masjid atau surau adalah amat besar pahalanya sehingga digandakan 27 kali ganda sebagai mana di dalam hadith yang masyhur. Justeru, berdasarkan perbincangan di atas, 2 waktu yang utama untuk kita bersungguh-sungguh melaksanakan solat berjamaah iaitu solat Subuh dan juga solat Isya. Semoga Allah SWT menjadikan kita di kalangan golongan yang mendirikannya.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)

Bertarikh: 1 September 2023 bersamaan 15 Safar 1445 H


#2791: Melaknat Orang Kafir

Soalan:
Assalamualaikum Dato’ Seri. Adakah harus kita melaknat orang kafir yang tertentu sebagai mana kita doa kepada orang Islam yang tertentu yang lemah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan ini, kami mulakan dengan sifat Nabi SAW yang menyebut tentang sifat rahmah dan baiknya.
Firman Allah SWT:
وَمَا أَرْسَلْنَاكَ إِلَّا رَحْمَةً لِّلْعَالَمِينَ
Maksudnya: “
Dan tiadalah Kami mengutuskan engkau (wahai Muhammad), melainkan untuk menjadi rahmat bagi sekalian alam.
”
Surah al-Anbiya’ (107)
Imam Muslim mengatakan di dalam kitab sahihnya, telah menceritakan kepada kami Ibn Abu Umar, telah menceritakan kepada kami Marwan al-Fazzari, daripada Yazid ibn Kaisan, dari Ibn Abi Hazim, dari Abu Hurairah RA yang mengatakan, bahawa pernah dikatakan kepada Rasulullah SAW, “Wahai Rasulullah, berdoalah untuk kebinasaan orang-orang musyrik.” Maka Rasulullah SAW menjawab:
إِنِّي لَمْ أُبْعَثْ لَعَّانًا وَإِنَّمَا بُعِثْتُ رَحْمَةً
Maksudnya:
“Sesungguhnya aku diutus bukan sebagai pelaknat, melainkan aku diutus sebagai pembawa rahmat.”
Riwayat Muslim (2599)
Dalam menjawab persoalan di atas, para ulama telah khilaf kepada 2 pendapat:
Pertama
, tidak harus kita melaknatnya kerana kita tidak ketahui di hujung usianya, boleh jadi dia memeluk Islam dan dia mati dalam keadaan Islam. Firman Allah SWT:
إِنَّ الَّذِينَ كَفَرُوا وَمَاتُوا وَهُمْ كُفَّارٌ أُولَٰئِكَ عَلَيْهِمْ لَعْنَةُ اللَّهِ وَالْمَلَائِكَةِ وَالنَّاسِ أَجْمَعِينَ
Maksudnya: “
Sesungguhnya orang-orang yang kafir, dan mereka mati sedang mereka tetap dalam keadaan kafir, mereka itulah orang-orang yang ditimpa laknat Allah dan malaikat serta manusia sekaliannya.
”
Surah al-Baqarah (161)
Nas ini menunjukkan ayat ini dikait atau diikat hak laknat dengan syarat mati atas kufur.
Kedua,
harus melaknat orang kafir yang tertentu dan ini mazhab Imam Ahmad. (Lihat
al-Mughni
 oleh Ibn Qudamah, 2/586)
Mereka berhujahkan kepada hadith Umar ibn al-Khattab, katanya:
 أَنَّ رَجُلًا عَلَى عَهْدِ النَّبِيِّ صَلَّى اللهُ عَلَيْهِ وَسَلَّمَ كَانَ اسْمُهُ عَبْدَ اللَّهِ، وَكَانَ يُلَقَّبُ حِمَارًا، وَكَانَ يُضْحِكُ رَسُولَ اللَّهِ صَلَّى اللهُ عَلَيْهِ وَسَلَّمَ، وَكَانَ النَّبِيُّ صَلَّى اللهُ عَلَيْهِ وَسَلَّمَ قَدْ جَلَدَهُ فِي الشَّرَابِ، فَأُتِيَ بِهِ يَوْمًا فَأَمَرَ بِهِ فَجُلِدَ، فَقَالَ رَجُلٌ مِنَ القَوْمِ: اللَّهُمَّ العَنْهُ، مَا أَكْثَرَ مَا يُؤْتَى بِهِ؟ فَقَالَ النَّبِيُّ صَلَّى اللهُ عَلَيْهِ وَسَلَّمَ: «لاَ تَلْعَنُوهُ، فَوَاللَّهِ مَا عَلِمْتُ إِنَّهُ يُحِبُّ اللَّهَ وَرَسُولَهُ».
Maksudnya: Bahawa seorang lelaki pada zaman Rasulullah SAW namanya Abdullah dan beliau dilaqab dengan
himar
atau keldai dan dia sentiasa mengetawakan Rasulullah SAW. Nabi SAW pernah menyebatnya kerana minum arak. Pernah satu hari dia dibawa dan diperintahkan untuk disebat, lantas seorang lelaki daripada kaum bangkit dan berkata,
“Ya Allah, celakakanlah dia, betapa banyaknya dia datang dengan mudarat.
” lantas, Rasulullah SAW bersabda
, “Jangan kamu melaknatnya. Demi Allah, aku tidak mengetahui kecuali dia cintakan Allah dan rasul-Nya.”
Riwayat al-Bukhari (6780)
Kami tarjihkan bahawa tidak boleh melaknat orang kafir tertentu kecuali kezaliman yang melampau dan penghinaan kepada Islam serta umat Islam yang bersangatan.
Akhir kalam, marilah sama-saam kita berdoa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 1 September 2023 bersamaan 15 Safar 1445 H


#2792: Syak Terhadap Najis Yang Tidak Kelihatan Atau Tidak Berbau

Soalan:
Assalamualaikum Dato’ Seri. Saya ada persoalan, orang tua saya sering tidak menjirus najis air kencing dengan elok. Oleh itu, setiap kali beliau keluar dari bilik air saya merasa syak samada kakinya yang basah adalah sisa air kencing yang tidak terjirus atau air biasa. Saya menghadapi masalah utk mengetahui kawasan (karpet, tilam, lantai) mana sepatutnya saya basuh kerana saya tidak menghidu bau air kencing bahkan tiada bau pada tempat yang dilalui orang tua saya. Perlukah saya mencuci semua kawasan yang dilaluinya atau ia sekadar waswas sahaja dan tidak perlu dilayan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan hadith Nabi SAW :
الطُّهُورُ شَطْرُ الإِيمَانِ
Maksudnya :
“Bersuci itu adalah antara ciri-ciri keimanan.”
Riwayat Muslim (223)
Islam sangat mengambil berat dalam hal bersuci dan kebersihan. Begitu juga, manusia cenderung kepada kebersihan dan secara tabi’i manusia tidak suka serta menjauhkan diri daripada kekotoran. Oleh sebab Islam adalah agama fitrah, maka secara tabi’i ia memerintahkan manusia supaya bersuci dan menjaga kebersihan.
Pembahagian najis
Najis terbahagi kepada tiga bahagian, iaitu Najis Mukhaffafah (ringan), Najis Mutawassitah (sederhana) dan Najis Mughallazah (berat).
Najis Mughallazah ialah anjing dan babi serta apa daripadanya.
Najis Mukhaffafah merupakan air kencing bayi lelaki yang hanya minum susu ibunya sahaja dan berumur tidak lebih daripada dua tahun.
Najis Mutawassitah pula adalah selain daripada kedua-dua jenis najis di atas. Najis Mutawassitah adalah seperti air kencing, najis haiwan dan darah.
(Lihat
al-Fiqh al-Manhaji
, 1/40-41)
Menjawab persoalan di atas, kami katakan kita menghukum berdasarkan yang zahir bukan hanya syak kerana yang syak tidak boleh menghilangkan yang yakin sebagai mana dalam kaedah yang masyhur. Walaupun begitu, lebih baik saudara wakilkan seseorang dari kalangan keluarga untuk memastikan kebersihan orang tua saudara apabila dia masuk tandas. Sesungguhnya, ini adalah tanggungjawab yang mulia dan menghilangkan wasangka berkenaan dengan kebersihannya.
Berkenaan dengan apa-apa yang tidak pasti atau tidak diketahui yang mungkin berlaku serapan kepada karpet atau tempat-tempat yang didudukinya, selama mana sudah kering dan tidak dapat dikesan lagi maka kami katakan seperti berikut.Manakala apa-apa air yang mungkin terserap di dalam tilam semasa proses pembersihan adalah tidak mengapa. Basuhan di bahagian luar sahaja telah cukup.
Dalam hal ini, Imam al-Nawawi telah menukilkan pendapat Imam Syafie bahawa :
لو أحمى حديد ثُمَّ صَبَّ عَلَيْهَا سُمًّا أَوْ غَسَلَهَا فِيهِ فَشَرِبَتْهُ ثُمَّ غُسِلَتْ بِالْمَاءِ طَهُرَتْ لِأَنَّ الطَّهَارَاتِ كُلَّهَا إنَّمَا جُعِلَتْ عَلَى مَا يَظْهَرُ فِيهِ لَيْسَ عَلَى الْأَجْوَافِ
Maksudnya : “Sekiranya dipanaskan sekeping besi dan kemudian besi tersebut disiram dengan racun (najis) atau dibasuh dengannya. Dan kemudian, racun tersebut telah meresap masuk ke dalam besi tersebut. Kemudian, besi tersebut dibasuh dengan air, maka ia kembali menjadi suci kerana kesucian itu adalah berdasarkan apa yang zahir (dilihat) dan bukannya pada apa yang ada di dalam rongga (tidak nampak). (Lihat
al-Majmu’ Syarh al-Muhazzab
, 2/600)
Kami juga menasihatkan kepada saudara agar menyantuni orang tua dengan sebaik mungkin selagi mana hayat dikandung badan kerana ia adalah pintu keredhaan Allah SWT kepada saudara. Ihsanilah mereka dan rendahkanlah sayap di hadapan mereka sebagaimana firman Allah SWT:
 وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلَاهُمَا فَلَا تَقُل لَّهُمَا أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا ﴿٢٣﴾ وَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُل رَّبِّ ارْحَمْهُمَا كَمَا رَبَّيَانِي صَغِيرًا
Maksudnya: “
Dan Tuhanmu telah perintahkan, supaya engkau tidak menyembah melainkan kepadaNya semata-mata, dan hendaklah engkau berbuat baik kepada ibu bapa. Jika salah seorang dari keduanya, atau kedua-duanya sekali, sampai kepada umur tua dalam jagaan dan peliharaanmu, maka janganlah engkau berkata kepada mereka (sebarang perkataan kasar) sekalipun perkataan “Ha”, dan janganlah engkau menengking menyergah mereka, tetapi katakanlah kepada mereka perkataan yang mulia (yang bersopan santun). Dan hendaklah engkau merendah diri kepada keduanya kerana belas kasihan dan kasih sayangmu, dan doakanlah (untuk mereka, dengan berkata): “Wahai Tuhanku! Cucurilah rahmat kepada mereka berdua sebagaimana mereka telah mencurahkan kasih sayangnya memelihara dan mendidikku semasa kecil.”
”
Surah al-Isra’ (23-24)
Akhir kalam, marilah sama-sama kita membina keluarga yang baik dan diberkati Allah SWT. Marilah kita berdoa dan bermunajat:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 1 September 2023 bersamaan 15 Safar 1445 H


#2793: Cinta dan Dukacita

Soalan:
Assalamualaikum Dato’ Seri. Maaf menganggu Datuk, saya ke sini kerana ingin meluah. Saya tak faham, kenapa sifat cinta itu ada, namun rasa duka yang dirasa? Saya tak mengerti. Perit yang dirasa. Minta maaf Datuk, mohon pencerahan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَمِنْ آيَاتِهِ أَنْ خَلَقَ لَكُم مِّنْ أَنفُسِكُمْ أَزْوَاجًا لِّتَسْكُنُوا إِلَيْهَا وَجَعَلَ بَيْنَكُم مَّوَدَّةً وَرَحْمَةً ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ
Maksudnya: “
Dan di antara tanda-tanda yang membuktikan kekuasaannya dan rahmatNya, bahawa Ia menciptakan untuk kamu (wahai kaum lelaki), isteri-isteri dari jenis kamu sendiri, supaya kamu bersenang hati dan hidup mesra dengannya, dan dijadikanNya di antara kamu (suami isteri) perasaan kasih sayang dan belas kasihan. Sesungguhnya yang demikian itu mengandungi keterangan-keterangan (yang menimbulkan kesedaran) bagi orang-orang yang berfikir.
”
Surah al-Rum (21)
Syed Qutub berkata, “Penjelasan al-Quran yang lemah-lembut menggambarkan hubungan lelaki dan perempuan ini dengan gambaran yang amat menarik. Seolah-olah gambaran ini diambil dalam lubuk hati dan perasaan supaya kamu tenang tenteram bersamanya. Dan Dia jadikan di antara rasa kemesraan, cinta dan kasih sayang.”
Kami katakan bahawa para ulama telah membincangkan isu cinta sejak manusia bermula di muka bumi. Ramai orang cuba mentakrifkan cinta tetapi kami tertarik dengan pandangan Ibn al-Qayyim yang berkata, “Cinta itu mempunyai dua perkara. Pertamanya, dia mahu orang yang dia cinta mendapat segala kehendaknya dan keduanya dia mahu segala musibah, bala dan keburukan dihindarkan daripada orang yang dia cintainya.” Kalau ini berlaku, maka itulah hakikat sebenar cinta.
Persoalannya adalah dunia ini merupakan tempat ujian atau disebut
dar ibtila’.
Firman Allah SWT:
 الَّذِي خَلَقَ الْمَوْتَ وَالْحَيَاةَ لِيَبْلُوَكُمْ أَيُّكُمْ أَحْسَنُ عَمَلًا ۚ
Maksudnya: “
Dia lah yang telah mentakdirkan adanya mati dan hidup (kamu) – untuk menguji dan menzahirkan keadaan kamu: siapakah di antara kamu yang lebih baik amalnya.
”
Surah al-Mulk (2)
Sebelum kami melebarkan lagi jawapan ini, kami kemukakan kata-kata berkenaan dengan cinta:
“Kesempurnaan cinta adalah ketidaksempurnaan.” Taylor Swift
“Hidup tanpa cinta seperti pohon tanpa bunga atau buah.” Khalil Gibran
“Cinta adalah yang paling kuat, kerana cinta serentak menyerang kepala, hati, dan indera.” Lao Tzu
“Mereka mengatakan seseorang hanya perlu tiga hal untuk benar-benar bahagia di dunia ini: seseorang untuk dicintai, sesuatu untuk dilakukan, dan sesuatu untuk diharapkan.” Tom Bodett
“Cinta terdiri dari satu jiwa yang menghuni dua tubuh.” Aristotle
Berdasarkan gambaran di atas dan jika diadun dengan neraca syarak, cinta hendaklah mempunyai peraturan atau syaratnya, jika tidak ia akan menjadi cinta yang songsang dan akan mendatangkan kesakitan pada jiwanya. Sebagai contoh, cinta kepada isteri orang.
Bahkan kadang-kadang cinta yang tidak sekufu juga boleh membawa kepada merana dan dukacita. Banyak kisah menunjukkan perjalanan cinta yang indah tetapi tidak kurang banyaknya diakhiri dengan dukacita yang amat, bahkan menjadi sengsara yang boleh menyebabkan kemurungan, depresi hatta membawa kepada gila.
Sifat manusia yang cintakan kepada pasangan masing-masing merupakan fitrah Allah SWT sebagaimana firman-Nya:
زُيِّنَ لِلنَّاسِ حُبُّ الشَّهَوَاتِ مِنَ النِّسَاءِ وَالْبَنِينَ وَالْقَنَاطِيرِ الْمُقَنطَرَةِ مِنَ الذَّهَبِ وَالْفِضَّةِ وَالْخَيْلِ الْمُسَوَّمَةِ وَالْأَنْعَامِ وَالْحَرْثِ ۗ ذَٰلِكَ مَتَاعُ الْحَيَاةِ الدُّنْيَا ۖ وَاللَّهُ عِندَهُ حُسْنُ الْمَآبِ
Maksudnya: “
Dihiaskan (dan dijadikan indah) kepada manusia: kesukaan kepada benda-benda yang diingini nafsu, iaitu perempuan-perempuan dan anak-pinak; harta benda yang banyak bertimbun-timbun, dari emas dan perak; kuda peliharaan yang bertanda lagi terlatih; dan binatang-binatang ternak serta kebun-kebun tanaman. Semuanya itu ialah kesenangan hidup di dunia. Dan (ingatlah), pada sisi Allah ada tempat kembali yang sebaik-baiknya (iaitu Syurga).
”
Surah Ali-Imran (14)
Tidak pelik sebagai mana saudara nyatakan bahawa sifat cinta itu ada namun rasa duka yang dirasa terjadi kepada ramai orang. Untuk itu, kami noktahkan beberapa perkara untuk meraih kebahagiaan dan cinta sejati:
Bertaqwa dan beriman serta beramal soleh dengan sebaik-baiknya kerana dengannyalah Allah SWT akan campakkan rasa cinta yang sejati. Firman Allah SWT:
إِنَّ الَّذِينَ آمَنُوا وَعَمِلُوا الصَّالِحَاتِ سَيَجْعَلُ لَهُمُ الرَّحْمَٰنُ وُدًّا
Maksudnya: “
Sesungguhnya orang-orang yang beriman dan beramal soleh, Allah yang melimpah-limpah rahmatnya akan menanamkan bagi mereka dalam hati orang ramai perasaan kasih sayang.
”
Surah Maryam (96)
Belajarlah, lebih-lebih lagi kefahaman tentang agama Islam. Ini kerana sebarang tindakan kita akan dipandu oleh ilmu yang kita miliki sama ada dengan makrifah atau kematangan yang akan membentuk keperibadian kita. Justeru, ketika itu apabila kita cinta kepada seseorang tiba-tiba tidak berlaku maka dia tetap redha dengan takdir Ilahi. Dia mampu untuk
move on
dan membina hidup dengan fikiran yang positif. Inilah peri pentingnya ilmu.
Memahami konsep qadha dan qadar dengan sebaik-baiknya adalah ubat yang paling mujarab apabila berlaku sesuatu sama ada cinta atau dukacita. Keyakinan dan keimanan seperti ini akan menatijahkan seseorang itu mempunyai prinsip yang kukuh dan ampuh.
Doa merupakan senjata yang paling ampuh bahkan dengannya akan terhasil yang terbaik dalam kehidupan kita. Yakin dan percaya bahawa dengan doa Allah SWT akan memberi yang terbaik kepada kita.
Dalam sebuah hadith yang diriwayatkan daripada Ibn Umar R.A, Nabi SAW bersabda:
إِنَّ الدُّعَاءَ يَنْفَعُ مِمَّا نَزَلَ وَمِمَّا لَمْ يَنْزِلْ ، فَعَلَيْكُمْ عِبَادَ اللهِ بِالدُّعَاءِ
Maksudnya:
“Sesungguhnya doa itu bermanfaat terhadap apa yang telah diturunkan dan apa yang belum diturunkan. Oleh itu, hendaklah kamu berdoa wahai hamba Allah.”
Riwayat al-Tirmizi (3548)
Dalam menghadapi musibah, doa dan permohonan kepada Allah SWT mampu menolong seseorang untuk menghadapinya. Ibn Qayyim dalam
al-Jawab al-Kafi
 menyebut bahawa doa merupakan ubat yang paling bermanfaat. Ia merupakan musuh bagi musibah. Ia dapat mengubati dan mengatasinya, mencegah turunnya musibah atau mengangkatnya atau meringankannya. Ia merupakan senjata orang beriman.
Doa dalam menghadapi musibah terbahagi kepada tiga tingkatan:
Doa lebih kuat dari musibah, maka ia dapat mengusirnya.
Doa lebih lemah dari musibah, maka musibah dapat mengalahkannya sehinggalah seseorang ditimpa musibah. Akan tetapi boleh jadi doa dapat meringankannya walaupun doanya lemah.
Keduanya saling berlawanan antara satu sama lain, saling mencegah terjadinya pada orang tersebut. (Lihat
al-Jawab al Kafi,
 4)
Justeru, marilah kita sama-sama mengamalkan doa memohon kepada Allah SWT dalam apa jua urusan dalam kehidupan kita.
Itulah serba ringkas berkenaan dengan doa di samping memenuhi syarat serta adabnya ketika kita bermunajat untuk berdoa. Semoga Allah SWT makbulkan doa kita semua.
Sekadar itu yang dapat kami kemukakan di sini, semoga ia memberi kebahagiaan kepada kita semua dan menggantikan daripada dukacita. Kami akhiri dengan doa:
اللَّهُمَّ إِنَّا نَعُوذُ بِكَ مِنَ الْهَمِّ وَالْحَزَنِ ، وَنَعُوذُ بِكَ مِنَ الْعَجْزِ وَالْكَسَلِ ، ونَعُوذُ بِكَ مِنَ الْجُبْنِ وَالْبُخْلِ ، وَنَعُوذُ بِكَ مِنْ غَلَبَةِ الدَّيْنِ وَقَهْرِ الرِّجَالِ
Maksudnya:
“Ya Allah, sesungguhnya kami berlindung kepada-Mu daripada kedukaan dan kesedihan. Kami berlindung kepada-Mu daripada sifat lemah dan malas. Kami berlindung kepada-Mu daripada sifat pengecut dan kedekut. Dan kami berlindung kepada-Mu daripada bebanan hutang dan penindasan manusia.”
Bertarikh: 1 September 2023 bersamaan 15 Safar 1445 H


#2794: Minum Air Kencing Unta Sebagai Rawatan

Soalan:
Assalamualaikum Dato’ Seri. Minta maaf bertanya, ada ustaz mengajar kata ada ulama membenarkan minum air kencing unta kerana ada hadith Nabi SAW tentang hal ini. Bagaimana kita hendak menjelaskan hal ini kepada orang bukan Islam kerana apabila kita kata Islam mengajar memakan benda suci, tetapi mereka akan kata ada hadith benar minum air kencing unta. Jazakumullah khaira Dato Seri dan team.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
 أَفَلَا يَنظُرُونَ إِلَى الْإِبِلِ كَيْفَ خُلِقَتْ
Maksudnya: “
(Mengapa mereka yang kafir masih mengingkari akhirat) tidakkah mereka memperhatikan keadaan unta bagaimana ia diciptakan?
”
Surah al-Ghashiyah (17)
Pertama, persoalan ini timbul kerana adanya sebuah hadis yang diriwayatkan oleh Anas RA, beliau berkata:
قَدِمَ أَعْرَابٌ مِنْ عُرَيْنَةَ إِلَى نَبِيِّ اللَّهِ صلى الله عليه وسلم فَأَسْلَمُوا فَاجْتَوَوُا الْمَدِينَةَ حَتَّى اصْفَرَّتْ أَلْوَانُهُمْ وَعَظُمَتْ بُطُونُهُمْ فَبَعَثَ بِهِمْ نَبِيُّ اللَّهِ صلى الله عليه وسلم إِلَى لِقَاحٍ لَهُ فَأَمَرَهُمْ أَنْ يَشْرَبُوا مِنْ أَلْبَانِهَا وَأَبْوَالِهَا حَتَّى صَحُّوا
Maksudnya:
“Bahawa datang sekumpulan badawi dari puak ‘Urainah kepada Nabi SAW dan memeluk islam. Kemudian kerana terkesan dengan suhu madinah, kulit mereka menjadi kekuningan dan kembung perut mereka. Lalu Nabi mengirimkan kepada mereka susu unta dan mengarahkan mereka untuk minum susu dan air kencing unta sehingga mereka sembuh.”
Riwayat al-Nasa’i (4035)
Berdasarkan hadis ini, para fuqaha mengeluarkan pendapat tentang hukum berubat dengan air kencing unta.
Adakah Air Kencing Unta Dikira Najis
Terdapat dua pandangan ulama’ dalam hal ini:
Pendapat yang pertama, bahawa air kencing unta bukanlah najis di sisi Imam Malik, Imam Ahmad dan sebahagian salaf. Pendapat ini juga disokong sebahagian ulama mazhab al-Syafie seperti Ibn Munzir, Ibn Hibban dan lain-lain.
Pendapat yang kedua mengatakan air kencing unta adalah najis. Ini adalah pendapat Imam al-Syafie sendiri dan jumhur ulama’. (Lihat
Fath al-Bari
, 1/338).
Hukum Berubat Dengan Air Kencing Unta
Imam Nawawi menyebutkan hukum berubat dengan air kencing unta adalah dibolehkan berdasarkan perintah Nabi SAW kepada puak ‘Urainah dalam hadis yang telah kami sebutkan. (Lihat

al-Majmu’
, 9/51)
Terdapat juga pendapat-pendapat lain yang mengatakan tidak boleh berubat dengan air kencing unta. Namun ini adalah pendapat-pendapat yang lemah. (Lihat
Raudhah al-Thalibin
, 3/285).
Syarat berubat dengan air kencing unta
Imam Nawawi meletakkan syarat sekiranya ingin menggunakan air kencing unta sebagai ubat. (Lihat
al-Majmu’
, 9/51)
Hendaklah yang mengambil air kencing unta sebagai ubat itu arif tentang ubat-ubatan
Sekiranya yang ingin berubat tidak tahu tentang ubat-ubatan, hendaklah dia mendapat nasihat daripada pengamal perubatan muslim yang adil.
Imam Baghawi menambah, cukup seorang pengamal perubatan sahaja
Kelebihan Air Kencing Unta
Air kencing unta ini dipercayai mempunyai kelebihan yang banyak sepertimana dibuktikan dalam kisah kumpulan arab badwi berdasarkan hadis yang dinyatakan.
Selain daripada bukti yang disebut di dalam hadith, terdapat banyak kes-kes yang membuktikan air kencing unta ini mampu merawat penyakit. Air kencing unta ini dikatakan mengandungi kalsium yang tinggi. (Lihat
al-Sunnah al-Muthaharah
, hlm.79,
al-Tib al-Arabi
, 1/278 dan
al-I’jaz al-Ilmi fi Sunnah Nabawiyah,
 hlm. 833).
Menjawab persoalan di atas, kami noktahkan beberapa perkara:
Air kencing unta khilaf kepada dua pandangan dan pendapat yang masyhur tidak najis.
Mazhab Syafi’i sendiri mengharuskan perubatan dengan air kencing unta seperti kata Imam Nawawi.
Wujudnya syarat rawatan dan perubatan dengan menggunakan air kencing unta oleh perawat yang arif lagi bijaksana.
Telah sabit melalui testimoni keberkesanan rawatan tersebut, setengah riwayat menyatakan berlaku campuran dengan susu dan air kencing unta sebagai mana yang diriwayatkan oleh Imam al-Bukhari.
Nas hadith tersebut menggambarkan kepada kita bahawa mereka yang ditunjukkan oleh Rasulullah SAW cara rawatan seperti itu telah sembuh dengan sepenuhnya.
Berdasarkan kenytaan kami maka tidak lagi timbul isu yang ditanyakan itu. Kami akhiri dengan doa:
اللَّهُمَّ إِنَّا نَعُوذُ بِكَ مِنَ البَرَصِ، وَالْجُنُونِ، وَالْجُذَامِ، وَمِنْ سَيِّئِ الْأَسْقَامِ
Maksudnya:
“Ya Allah, kami berlindung dengan-Mu daripada penyakit sopak, gila, kusta dan penyakit-penyakit yang buruk.”
Bertarikh: 1 September 2023 bersamaan 15 Safar 1445 H


#2795: Mendidik Anak

Soalan:
Assalamualaikum Dato’ Seri. Minta maaf bertanya, saya ada seorang anak lelaki berumur 2 tahun. Saya dan isteri sayang kepada anak kami ini, dan kami cuba penuhi apa apa hajat yang anak kami semampunya. Kami berasa sedikit risau kerana anak kami ada masa seperti degil, contoh ketika menukar lampin, dan ada juga memukul kami. Mungkin dia masih kecil dan kami biarkan sambil beri nasihat tetapi saya risau akan dibawa sehingga ke dewasa. Bagaimana saya hendak mendidik anak saya ini? Bolehkah saya memukul sedikit dia dan apakah cara Nabi SAW mendidik anak anak kecil?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Al-Sabuni berkata, jadikanlah kami pada suami-suami kami/isteri-isteri kami dan anak-anak kami kegembiraan dan kebahagiaan dengan sentiasa berpegang dalam ketaatan kepada-Mu dan beramal dalam mencari keredhaan-Mu. (Lihat
Sofwah al-Tafasir
, 2/340)
Ibn Kathir dalam menjelaskan maksud “وَاجْعَلْنَا لِلْمُتَّقِينَ إِمَامًا” (dan jadikanlah kami imam ikutan bagi orang-orang yang (mahu) bertaqwa), menukilkan pendapat Ibn Abbas, al-Hasan, al-Suddi, Qatadah dan al-Rabi’ bin Anas yang berkata: “Iaitu para pemimpin yang diteladani dalam kebaikan.” (Lihat
Tafsir al-Quran al-‘Azim
, 6/134)
Syeikh al-Maraghi pula menyebut: Mereka juga memohon agar Allah SWT menjadikan mereka sebagai pemimpin yang diteladani ketika menegakkan panji-panji agama dengan menganugerahkan ilmu yang luas serta memberinya taufik bagi mengerjakan amal soleh. (Lihat
Tafsir al-Maraghi
, 10/4902)
Ramai dalam kalangan salafus soleh dan ulama’ yang beramal dengan doa ini dan melaziminya agar dikurniakan kebahagiaan dalam kehidupan dengan keluarga yang sentiasa mentaati perintah Allah. Natijahnya, keluarga mereka mendapat banyak kelebihan dan kebahagiaan dalam melayari bahtera kehidupan.
Dalam isu saudara, kami berpendapat tidak elok memukul anak yang amat kecil tetapi cukuplah dengan marah kepadanya. Ini kerana nas hadith menunjukkan Rasulullah SAW suruh memukul anak ketika berusia 10 tahun jika enggan untuk solat selepas diperintahkan.
Adapun kurang daripada itu, sekadar suruh atau larang semata-mata dengan menunjukkan marah atas perbuatan anak tersebut. Keduanya, saya mengesyorkan agar anda mengikuti kursus kaedah
parenting
yang terbaik termasuk sentuhan yang ada dalam Islam melalui kaedah-kaedah yang betul.
Ketiganya, bacalah buku-buku yang terkait dengan tarbiyah anak-anak dan antara buku yang kami syorkan ialah
Tarbiyatul Aulad
oleh Syeikh Abdullah Nasih Ulwan. Ia mencakupi bermula daripada pemilihan pasangan sehingga selesai dalam mentarbiyah anak-anak dengan sebaik-baiknya. Pendapat saya, banyak manfaat yang diperolehi daripada buku tersebut dan telah diterjemahkan ke dalam Bahasa Malaysia.
Keempatnya, dalam mendidik anak jangan cepat bosan dan marah. Tetapi sebaiknya didiklah dengan penuh rasa kasih sayang dan rahmah kerana anak akan menyambung generasi kita serta menjadi fotostat atau cerminan kita. Ini kerana, ibu bapa adalah guru yang pertama kepada anak-anak.
Dapatan kami menunjukkan salah satu punca perceraian dalam isu mendidik dan mengajar anak. Justeru, masalah pelajaran anak-anak boleh juga menjadi punca tercetusnya konflik di dalam rumahtangga. Seharusnya masalah anak-anak diselesaikan bersarna- sama dengan bijaksana, bukannya jadi bahan pertengkaran.
la juga berkaitan dengan kaedah kita mendidik anak- anak, terutama di dalam era yang penuh mencabar masakini. Cara yang berkesan dalam mendidik anak- anak adalah dengan memberikan pendidikan ukhrawi dan duniawi yang seimbang.
Anak-anak dilahirkan dalam keadaan fitrah, tiada dosa. Bila anak diberikan didikan yang baik dia akan menjadi anak yang soleh. Jika anak dibesarkan di tengah-tengah ibubapa yang sering bertengkar atau ibubapa yang berakhlak di luar dari landasan agama, anak itu akan turut bersikap demikian juga. Rasulullah SAW bersabda yang bermaksud:
كُلُّ مَوْلُودٍ يُولَدُ عَلَى الْفِطْرَةِ، فَأَبَوَاهُ يُهَوِّدَانِهِ أَوْ يُنَصِّرَانِهِ أَوْ يُمَحِّسَانِهِ
Maksudnya:
 “Anak-anak itu lahir dalam keadaan fitrah. Ibubapalah yang menjadikannya Yahudi, Nasrani, atau Majusi.”
Riwayat al-Bukhari (1385)
Oleh kerana itu, Islam sangat menekankan tentang pendidikan atau tarbiah anak-anak menerusi ibubapa. Ibubapa mesti mencipta norma dan suasana didikan yang baik di dalam rumahtangga. Rasulullah SAW bersabda:
Rasulullah SAW bersabda lagi:
أكرموا أولادكم وأحسِنُوا أَدَبَهُمْ
Maksudnya:
“Hendaklah kamu muliakan anak-anak kamu, dan didiklah mereka dengan adab yang baik (terpuji).”
Riwayat Ibn Majah (3671), al-Baihaqi dalam Syu’ab al-Iman (6/400) dan al-Qadha’i dalam Musnad al-Syihab (1/389).
Dalam riwayat yang lain, daripada Jabir bin Samurah R.A, sabda Rasulullah SAW:
لأَنْ يُؤدِّبَ الرجلُ ولده؛ خيرٌ له من أن يتصدَّقَ بصاع.
Maksudnya: “
Seseorang mendidik anaknya itu lebih baik baginya daripada bersedekah satu gantang.”
Riwayat al-Tirmizi (1951) dan Ab- mad (20970). Dinilai dha’if dalam Dha’if al-Jami’ (4642).
Dalam hadis yang lain, Rasulullah SAW bersabda:
 ما نحل والد ولده أفضل من أدب حسن
Maksudnya:
“Tiada pemberian seorang bapa terhadap anak-anaknya yang lebih baik daripada (didikan) yang baik dan adab yang mulia.”
Riwayat al-Tirmizi (1952), Ahmad (15403) dan al-Baihaqi (2365).
Dalam sebuah hadis yang lain, daripada Abu Hurairah R.A, bahawa Rasulullah SAW bersabda:
إذا مات الإنسان انقطع عمله إلا من ثلاثة: من صدقة جارية، وعلم ينتفع به، وولد صالح يدعو له
Maksudnya: “
Apabila seseorang meninggal dunia, terputuslah semua amalannya kecuali tiga perkara: Amal jariah, ilmu yang bermanfaat dan anak yang soleh, yang berdoa untuknya.”
Riwayat Muslim (1631), Abu Daud (2880), al-Tirmizi (1376) dan al-Na- saie (3651)
Peri pentingnya mendidik anak kami nyatakan pendapat beberapa tokoh barat:
John Lyly, “Sewaktu anak-anak masih muda, ajarlah mereka kebaikan dan kejayaan.”
Haim Ginott, “Apabila anda mengharapkan anak anda menjadi baik, biarkanlah mereka mendengar hal-hal yang baik mengenai mereka yang anda ceritakan kepada orang lain.”
Oscar Wilde, “Jalan terbaik bagi membuat anak-anak menjadi baik adalah membuat mereka bahagia.”
Kami doakan semoga anak anda menjadi anak yang soleh dan solehah dan binalah keluarga bahagia sebagai
baiti jannati
 atau rumahku syurgaku. Kami akhiri dengan doa:
رَبَّنَا آتِنَا فِي الدُّنْيَا حَسَنَةً ، وَفِي الْآخِرَةِ حَسَنَةً ، وَقِنَا عَذَابَ النَّارِ
Maksudnya:
 “Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Surah al-Baqarah (201)
Bertarikh: 1 September 2023 bersamaan 15 Safar 1445 H


#2796: Zakat kepada Perokok

Soalan:
Assalamualaikum Dato’ Seri. Adakah perokok berhak mendapat zakat atau sedekah kerana sebagaimana diketahui bahawa dia mengeluarkan banyak wang semata-mata demi untuk membeli rokok?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Hukum Merokok
Sebelum kami menjawab persoalan di atas, kami nyatakan terlebih dahulu berkenaan hukum merokok.
Merokok merupakan perbuatan yang haram sebagaimana yang telah dinyatakan oleh majoriti ulama khususnya ulama kontemporari pada masa kini. Bahkan isyarat mengenai keharamannya juga ada dinyatakan oleh ulama terdahulu. Misalnya, Imam al-Syafi‘i telah mengeluarkan fatwa dalam kitabnya yang masyhur, kitab
al-Umm
 (2/270) iaitu: “Jika mereka mengambil sesuatu yang memabukkan, perbuatan itu adalah haram. Begitu juga sesuatu yang mengandungi racun yang menyebabkan kematian. Aku berpendapat hukumnya juga adalah haram. Hal ini kerana Allah
‘Azza wa Jalla
 mengharamkan perbuatan membunuh manusia, kemudian mengharamkan perbuatan membunuh diri mereka sendiri secara khusus.”
Begitu juga Imam Ibn Hajar al-Haitami menyebutkan, dalam
Fath al-Mubin
 (hlm. 232) tentang dua alasan mengapa sesuatu perkara itu diharamkan dalam Islam, iaitu:
Ia menimbulkan kerosakan atau mendatangkan kemudaratan yang tersembunyi seperti zina dan sembelihan orang Majusi.
Ia menimbulkan merosakkan atau mendatangkan kemudaratan yang jelas (pada tubuh badan) seperti racun dan arak.
Selain itu, al-Qalyubi juga ada menyebutkan, perkara yang boleh mengganggu dan menutupi fikiran, ia suci walaupun mengambilnya dan menghisapnya adalah haram. Sebahagian guru-guru kami menyatakan, termasuk juga merokok, kerana ia membuka saluran badan dan menyediakan mereka untuk menerima kemudharatan berbahaya. (Lihat
Hasyiata Qalyubi wa ‘Umairah
, 1/79).
Di antara ulama kontemporari yang menyebutkan mengenai pengharaman rokok ialah Syeikh Hasanain Muhammad Makhluf, Bekas Mufti Mesir. Beliau ada mengupas hukum merokok itu:
“Sesungguhnya tumbuhan (tembakau) ini, dahulunya belumlah dikenali. Apabila tembakau diperkenal dan digunakan oleh manusia untuk merokok, ulama-ulama fiqah daripada pelbagai mazhab Islam pun telah membincangkannya untuk menetapkan hukum berdasarkan prinsip (kaedah) yang telah ditetapkan. Mereka mengatakan: ‘Sesungguhnya berdasarkan hukum asal sesuatu itu ialah harus? Tidak akan terkeluar daripada prinsip asal (keharusan ini), melainkan adanya perkara-perkara mendatang (luaran) yang mengubah hukumnya menjadi haram atau makruh.”
Antara sebab yang mengubah hukum ini ialah kesan bahayanya kepada perokok itu sendiri sama ada banyak ataupun sedikit, kepada hartanya atau kepada kedua-duanya sekali, atau dengan sebab merokok itu boleh membawa kepada kerosakan dan mensia-siakan hak seperti tidak memberi makanan kepada isteri, anak-anak dan orang yang wajib di bawah tanggungannya. (Lihat
Fatawa Syar’iyyah,
2/112-113).
Begitu juga al-Imam al-Akbar Mahmud Syaltut, Syeikh al-Azhar Mesir menyebutkan mengenai bahaya merokok terhadap kesihatan dan harta bahawa walaupun menghisap tembakau itu tidak memabukkan dan tidak merosakkan akal, namun wujud pelbagai kesan yang membahayakan terhadap kesihatan perokok itu sendiri dan juga terhadap orang lain yang tidak merokok.
Para doktor telah menganalisis kandungan komponen-komponen tembakau dan mereka menemukan bahan racun yang wujud di dalam kandungan tembakau, yang mana racun ini boleh membunuh (melenyapkan) kebahagiaan dan kegembiraan seseorang secara perlahan-lahan.
Jika demikian halnya, tidak diragukan lagi bahawa menghisap tembakau adalah suatu yang menyakitkan dan memudaratkan. Dalam pandangan Islam, sesuatu yang menyakitkan dan memudaratkan itu adalah ‘خبث’ (keji, jijik, buruk, jahat) yang mesti dijauhi. (Lihat
al-Fatawa: Dirasah li Musykilat al-Muslim al-Mu‘asir fi Hayatihi al-Yaumiyyah al-‘Ammah
, hlm. 384).
Tambahan lagi, pendapat haramnya rokok ini juga merupakan pendapat Syeikh ‘Abd al-Rahman al-Jaziri
[1]
, Dr. Yusuf al-Qaradhawi
[2]
, Syeikh Nasr Farid Wasil
[3]
, Syeikh Abdullah Ababatein
[4]
, Syeikh Muhammad bin Soleh al-Uthaimin
[5]
, Syeikh Muhammad Bakhit al-Muti‘i
[6]
, Syeikh Muhammad al-Siba‘i
[7]
, Syeikh ‘Abd al-Rahman al-Sa‘di
[8]
, Syeikh ‘Abd al-‘Aziz bin ‘Abdullah bin Baz
[9]
, Syeikh ‘Abd al-Muhsin al-‘Abbad
[10]
, Syeikh Mustafa al-‘Adawi
[11]
, Syeikh Muhammad bin Muhammad al-Mukhtar al-Syanqiti
[12]
, Dr. Wahbah al-Zuhaili
[13]
 dan ramai lagi.
Pendapat ini juga adalah selari dengan keputusan Fatwa al-Lajnah al-Da’imah li al-Buhuth al-‘Ilmiyyah wa al-Ifta’, Arab Saudi. Melalui melalui himpunan fatwa yang dibukukan oleh Syeikh Ahmad ‘Abd al-Razak al-Darwij. Cetakan Keempat 2003M, 22/178. Bilangan fatwa ke-36 no, 515, menyatakan bahawa hukum merokok adalah haram.
Begitu juga Muzakarah Jawatankuasa Fatwa Majlis Kebangsaan Hal Ehwal Agama Islam Malaysia bagi kali ke-37 pada 23 Mac 1995, yang telah memutuskan merokok itu adalah haram mengikut pandangan Islam.
Di antara sebab pengharaman tersebut adalah kerana merokok itu membahayakan kesihatan bukan sahaja kepada pelakunya tetapi juga kepada orang yang berada di sekelilingnya. Firman Allah SWT:
وَلَا تُلْقُوا بِأَيْدِيكُمْ إِلَى التَّهْلُكَةِ
Maksudnya: “
Dan janganlah kamu mencampakkan diri kamu ke lembah kebinasaan
.”
(Surah al-Baqarah: 195)
Ayat di atas bermaksud janganlah kamu menyerahkan diri kepada hal-hal yang menyebabkan kebinasaan, akan tetapi lakukanlah untuk diri kamu sebab-sebab yang boleh membawa kepada keselamatan. (Lihat
Zubdah al-Tafasir min Fath al-Qadir
, hlm. 38.)
Selain itu seperti yang dinyatakan oleh Kementerian Kesihatan Malaysia, rokok mengandungi banyak racun dan bahan toksik. Terdapat beribu-ribu jenis bahan kimia beracun di dalam asap rokok seperti matanol, nitrobenzena, butana, kadmium, sianida dan lain-lain.
[14]
Di samping itu, merokok juga termasuk dalam perbuatan membazir wang atau harta benda pada perkara-perkara yang tidak berfaedah. Firman Allah SWT:
وَلَا تُبَذِّرْ تَبْذِيرًا. إِنَّ الْمُبَذِّرِينَ كَانُوا إِخْوَانَ الشَّيَاطِينِ ۖ وَكَانَ الشَّيْطَانُ لِرَبِّهِ كَفُورًا
Maksudnya:
“
Dan janganlah engkau membelanjakan hartamu dengan boros yang melampau. Sesungguhnya orang yang boros itu adalah saudara-saudara syaitan, sedang syaitan itu pula adalah makhluk yang sangat kufur kepada Tuhannya.”
(Surah al-Isra’: 26-27)
Imam Ibn Hazm dalam kitabnya
al-Muhalla
 (7/503) menegaskan: “Pemborosan adalah haram.” Yang dimaksudkan dengan pemborosan, antara lain adalah membelanjakan wang untuk perkara-perkara yang diharamkan oleh Allah SWT, sama ada banyak ataupun sedikit, walaupun sebesar sayap nyamuk sekalipun. Pembaziran yang tidak ada keperluannya atau tidak diperlukan. Membazirkan wang, walaupun dalam jumlah yang kecil. Membazirkan wang tanpa tujuan adalah sia-sia.
Berkenaan isu merokok ini juga, kami telah mengupasnya dengan panjang lebar dalam Kajian Ilmiah kami yang bertajuk:
Pengharaman Rokok: Kesan dan Penyelesaian.
[15]
Berkaitan persoalan di atas, kami nukilkan fatwa daripada Syeikh Dr. Wahbah al-Zuhaili yang menyebut: Dalam sebuah hadith yang diriwayatkan daripada Abu Sa’id al-Khudri, bahawa Rasulullah SAW bersabda:
لاَ تُصَاحِبْ إِلاَّ مُؤْمِنًا، وَلاَ يَأْكُلْ طَعَامَكَ إِلاَّ تَقِيٌّ.
Maksudnya: “
Janganlah kamu menjadikan teman kecuali seorang mukmin,
dan janganlah ada yang memakan bekalmu kecuali orang yang bertakwa.”
Riwayat Abu Daud (4832) dan al-Tirmizi (2395). Syeikh Syu’aib al-Arna’ut menyatakan isnadnya hasan dalam takhrij Sunan Abi Dawud.
Orang yang ingin mengeluarkan zakat hendaklah mencari orang yang baik dan bertakwa atau yang sangat memerlukan. Adapun orang yang merokok adalah orang yang ketagihan.
Namun, sekiranya penghasilannya (orang yang merokok itu) tidak cukup untuk dirinya dan keluarganya, maka

boleh memberikan zakat kepadanya, terlebih lagi jika dia adalah kerabat, dan maksiat tidak menjadi penghalang untuk mengambil zakat, meskipun yang lebih diutamakan adalah orang yang taat.
(Lihat
Fatawa Mu’asirah
oleh Syeikh Dr. Wahbah al-Zuhaili, hlm. 42)
Penutup
Dua isu yang berlainan, pertama iaitu perokok yang suka merokok dan menjadi ketagihan. Sedangkan yang kedua pula, pemberian zakat. Ia merupakan dua perkara yang tidak sama tetapi sekurang-kurangnya ada kaitan. Jika sekiranya perokok termasuk di kalangan asnaf yang berhak menerima zakat kerana fakir atau miskin. Maka, dia berhak menerima zakat.
Kami syorkan juga agar pemberi zakat agar memberi nasihat kepadanya supaya duit yang diberikan itu tidak digunakan untuk membeli rokok tetapi untuk memberi manfaat kepada keluarganya seperti membeli makanan dan minuman.
Kami akhiri dengan doa:
اللَّهُمَّ أَحْسِنْ عَاقِبَتَنَا فِي الْأُمُورِ كُلِّهَا ، وَأَجِرْنَا مِنْ خِزْيِ الدُّنْيَا وَعَذَابِ الْآخِرَةِ
Maksudnya:
“Wahai Allah! Perelokkanlah kesudahan segala urusan kami, serta lindungilah kami daripada kenistaan hidup di dunia dan seksaan hidup di akhirat.”
Riwayat Ahmad (17628), al-Tabarani dalam al-Du’a (1436), al-Baihaqi dalam al-Da’awat al-Kabir (269) dan al-Hakim dalam al-Mustadrak (6508)
[1]
 Lihat
al-Fiqh ala al-Mazahib al-Arba‘ah
, 2/9
[2]
 Lihat
 https://www.al-qaradawi.net/node/2248
 Diakses pada 8 Ogos 2022.
[3]
 Lihat
 https://www.albayan.ae/five-senses/2000-03-06-1.1035132
 . Lihat juga
 https://www.youtube.com/watch?v=1RpJzkLfn2Q
 Diakses pada 8 Ogos 2022.
[4]
 Lihat
al-Durar al-Sunniah fi Ajwibah al-Najdiah,
15/63.
[5]
 Lihat
Fatawa Nur ‘ala al-Darb,
 20/2; Lihat juga
 https://www.youtube.com/watch?v=Vy499wv216M
.
[6]
 Lihat
Ahsan al-Kalam fi ma Yata’allaqu bi al-Sunnah wa al-Bid’ah Min Ahkam
, hlm. 66.
[7]
 Lihat
Ahsan al-Kalam fi ma Yata’allaqu bi al-Sunnah wa al-Bid’ah Min Ahkam
, hlm. 66.
[8]
  Lihat
Fatawa al-Sa‘diyyah
, hlm. 591.
[9]
 Lihat
Mausu‘ah al-Ahkam wa al-Fatawa al-Syar‘iyyah
, hlm. 1199.
[10]
 Lihat
Syarh Arba‘in al-Nawawiyah li al-Abbad,
 20/37.
[11]
 Lihat
 https://www.youtube.com/watch?v=EXlwxhdHmGM
. Diakses pada 2 Ogos 2022.
[12]
 Lihat
 https://www.youtube.com/watch?v=vA_TzGINsRU
;
 https://www.youtube.com/watch?v=u_eoAbmgrL4
.  Diakses pada 2 Ogos 2022.
[13]
  Lihat
Fatawa Mu‘asirah
,
hlm. 81.
[14]
 Lihat
https://www.infosihat.gov.my/isu-semasa/43-bahaya-merokok.html
.
[15]
 Lihat
https://maktabahalbakri.com/product/pengharaman-rokok-kesan-dan-penyelesaian/
Bertarikh: 1 September 2023 bersamaan 15 Safar 1445 H


#2797: Adakah Para Malaikat Dihasut dan Digoda Oleh Syaitan?

Soalan:
Assalamualaikum Dr. Semoga Allah memberi kesihatan yg baik sentiasa. Saya ingin bertanya iblis dan syaitan kerjanya menghasut anak Adam supaya lalai dari perintah Allah, adakah para malaikat juga digoda oleh syaitan supaya mereka tidak melakukan suruhan Allah? Terima kasih .
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا لَا تَتَّبِعُوا خُطُوَاتِ الشَّيْطَانِ ۚ وَمَن يَتَّبِعْ خُطُوَاتِ الشَّيْطَانِ فَإِنَّهُ يَأْمُرُ بِالْفَحْشَاءِ وَالْمُنكَرِ ۚ وَلَوْلَا فَضْلُ اللَّهِ عَلَيْكُمْ وَرَحْمَتُهُ مَا زَكَىٰ مِنكُم مِّنْ أَحَدٍ أَبَدًا وَلَٰكِنَّ اللَّهَ يُزَكِّي مَن يَشَاءُ ۗ وَاللَّهُ سَمِيعٌ عَلِيمٌ
Maksudnya
:
Wahai orang-orang yang beriman, janganlah kamu menurut jejak langkah Syaitan; dan sesiapa yang menurut jejak langkah Syaitan, maka sesungguhnya Syaitan itu sentiasa menyuruh (pengikut-pengikutnya) melakukan perkara yang keji dan perbuatan yang mungkar. Dan kalaulah tidak kerana limpah kurnia Allah dan rahmatNya kepada kamu, nescaya tidak ada seorang pun di antara kamu menjadi bersih dari dosanya selama-lamanya; akan tetapi Allah membersihkan sesiapa yang dikehendakiNya (menurut undang-undang peraturanNya); dan (ingatlah Allah Maha Mendengar) lagi Maha Mengetahui.
(Surah al-Nur:21)
Syeikh al-Sa’di ketika menafsirkan ayat ini beliau menyatakan bahawa:  Setelah melarang dosa ini secara khusus, Allah juga melarang (kalian) dari dosa secara umum. Langkah-langkah syaitan ini merangkumi seluruh perbuatan maksiat yang berhubungan dengan hati, lisan, dan badan.
Diantara hikmah Allah, dalam menerangkan hukum ini ialah larangan untuk mengikuti langkah-langkah syaitan dan penjelasan mengenai perkara-perkara yang dilarang daripada perbuatan-perbuatan yang buruk lagi keji. Yang dimaksudkan dengan perbuatan keji itu adalah  segala perbuatan yang dianggap keji oleh akal dan syariat seperti dosa-dosa besar disertai adanya kecondongan hati kepadanya. Manakala perkara-perkara yang mungkar pula ialah segala yang diingkari oleh akal dan tidak diterima sebagai perbuatan yang baik.
Oleh yang demikian, perbuatan-perbuatan maksiat yang juga merupakan langkah-langkah syaitan,ia tidak terkeluar dari  lingkungan perkara-perkara yang mungkar. Maka Allah melarang hambaNya dari hal tersebut sebagai mensyukuri nikmat dan mengingatNya. Kerana yang demikian merupakan  penjaga bagi mereka dari noda, kenistaan, dan perbuatan-perbuatan yang keji.
Termasuk dari ihsan Allah SWT ke atas mereka, adalah melarang mereka dari semua perkara-perkara yang keji  sebagaimana Allah melarang mereka dari makan racun-racun pembunuh dan seumpamanya.(Lihat
Taisir al-Karim al-Rahman
,hlm.563 )
Menjawab kepada persoalan di atas, malaikat adalah makhluk yang diciptakan oleh Allah SWT daripada cahaya. Mereka mentaati segala perintah Allah SWT dan tidak pernah melanggarnya. Ini sebagaimana yang telah dikhabarkan oleh Allah SWT dalam firmannya:
لَّا يَعْصُونَ اللَّهَ مَا أَمَرَهُمْ وَيَفْعَلُونَ مَا يُؤْمَرُونَ
Maksudnya
:
Mereka tidak menderhaka kepada Allah dalam segala yang diperintahkanNya kepada mereka, dan mereka pula tetap melakukan segala yang diperintahkan.
(Surah al-Tahrim:6)
Dalam isu ini kami berpandangan bahawa para malaikat tidak boleh dihasut dan digoda oleh syaitan. Ini kerana para malaikat diangkat daripada mereka syahwat dan mereka tidak melakukan sesuatu melainkan dengan perintah daripada Allah SWT. Selain itu mereka juga tidak ditaklifkan sesuatu perbuatan sepertimana ditaklifkan kepada manusia dan jin.
Firman Allah SWT:
 يَخَافُونَ رَبَّهُم مِّن فَوْقِهِمْ وَيَفْعَلُونَ مَا يُؤْمَرُونَ
Maksudnya
:
Mereka takut kepada Tuhan mereka yang mengatasi mereka (dengan kekuasaanNya), serta mereka mengerjakan apa yang diperintahkan.
(Surah al-Nahl:50)
Dr  Wahbah al-Zuhaili ketika menafsirkan ayat ini beliau menyatakan bahawa: Para malaikat takut kepada Tuhan mereka yang memiliki kekuasaan dan ketinggian  atas mereka. Mereka mentaati Allah atas segala yang diperintahkan kepada mereka. (Lihat
al-Wajiz
,hlm.273)
Begitu juga dengan firman Allah SWT:
لَا يَسْبِقُونَهُ بالقول وَهُمْ بِأَمْرِهِ يَعْمَلُونَ
Maksudnya
:
Mereka tidak mendahuluiNya dengan perkataan dan mereka pula mengerjakan apa yang diperintahkanNya.
(Surah al-Anbiya:27)
Diriwayatkan daripada Bisyr Bin Syaghaf daripada Abdullah Bin Salam secara mauquf bahawa beliau berkata:
 إِنَّمَا الْمَلائِكَةُ خَلْقٌ كَخَلْقِ السَّمَاءِ وَالأَرْضِ ، وَالرِّيَاحِ ، وَالسَّحَابِ ، وَسَائِرِ الْخَلْقِ الَّذِي لاَ يَعْصِي اللَّهَ شَيْئًا
Maksudnya
:
Sesungguhnya malaikat itu adalah ciptaan seperti ciptaan langit, bumi, angin, awan dan setiap ciptaan yang tidak bermaksiat kepada Allah.

Riwayat al-Hakim dalam
al-Mustadrak
 (4/612)
Dalil-dalil di atas menunjukkan bahawa para malaikat tidak digoda oleh syaitan untuk melakukan maksiat kepada Allah SWT, mereka adalah makhluk yang diciptakan tanpa syahwat dan hanya melakukan sesuatu perbuatan yang diperintahkan oleh Allah SWT. Selain itu mereka juga tidak mempunyai pilihan dan keinginan seperti manusia dan jin.
Syaikh Islam ibn Taimiyyah menukilkan bahawa: Diciptakan untuk para malaikat akal tanpa nafsu, diciptakan binatang nafsu tanpa akal, dan diciptakan manusia akal dan nafsu. Maka barangsiapa yang akalnya menguasai nafsunya, maka dia lebih baik daripada malaikat  dan barangsiapa yang nafsunya menguasai akalnya, maka binatang-binatang lebih baik daripadanya. (Lihat
 Majmu’ al-Fatawa,
15/428-429)
Semoga Allah memberikan kefahaman yang baik dalam beragama dan kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Wallahua’lam

Bertarikh: 1 September 2023 bersamaan 15 Safar 1445 H


#2798: Memberi Haiwan Kelaparan Makan Dikira Zakat?

Soalan:
Assalamualaikum Dato’ Seri. Adakah memberi makan kepada haiwan yang lapar juga adalah satu bentuk zakat?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, kami katakan bahawa berbuat baik kepada manusia dan juga haiwan adalah dituntut dalam Islam termasuk dalam bab makan dan minum. Ini adalah amat penting. Berkenaan dengan manusia sudah tentu memberi makanan kepadanya mendapat pahala dan ganjaran yang besar. Firman Allah SWT:
وَيُطْعِمُونَ الطَّعَامَ عَلَىٰ حُبِّهِ مِسْكِينًا وَيَتِيمًا وَأَسِيرًا ﴿٨﴾ إِنَّمَا نُطْعِمُكُمْ لِوَجْهِ اللَّهِ لَا نُرِيدُ مِنكُمْ جَزَاءً وَلَا شُكُورًا ﴿٩﴾ إِنَّا نَخَافُ مِن رَّبِّنَا يَوْمًا عَبُوسًا قَمْطَرِيرًا
Maksudnya: “
Mereka juga memberi makan benda-benda makanan yang dihajati dan disukainya, kepada orang miskin dan anak yatim serta orang tawanan, (Sambil berkata dengan lidah atau dengan hati): “Sesungguhnya kami memberi makan kepada kamu kerana Allah semata-mata; kami tidak berkehendakkan sebarang balasan dari kamu atau ucapan terima kasih, “Kami sebenarnya takutkan Tuhan kami, takut Ia kenakan kami azab hari yang padanya muka orang-orang yang bersalah: masam berkerut-kerut.
”
Surah al-Insan (8-10)
Menjawab persoalan di atas, kami katakan bahawa memberi makan kepada haiwan yang lapar tidak boleh dianggap sebagai zakat. Ini kerana, zakat telah mempunyai asnaf yang tertentu yang telah ditetapkan oleh nas Ilahi. Firman Allah SWT:
إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّهِ وَابْنِ السَّبِيلِ ۖ فَرِيضَةً مِّنَ اللَّهِ ۗ وَاللَّهُ عَلِيمٌ حَكِيمٌ
Maksudnya: “
Sesungguhnya sedekah-sedekah (zakat) itu hanyalah untuk orang-orang fakir, dan orang-orang miskin, dan amil-amil yang mengurusnya, dan orang-orang muallaf yang dijinakkan hatinya, dan untuk hamba-hamba yang hendak memerdekakan dirinya, dan orang-orang yang berhutang, dan untuk (dibelanjakan pada) jalan Allah, dan orang-orang musafir (yang keputusan) dalam perjalanan. (Ketetapan hukum yang demikian itu ialah) sebagai satu ketetapan (yang datangnya) dari Allah. Dan (ingatlah) Allah Maha Mengetahui, lagi Maha Bijaksana.
”
Surah al-Taubah (60)
Justeru, berbuat baik kepada haiwan dengan memberi makan adalah sifat yang amat terpuji kerana terdapat beberapa nas yang menunjukkan ada haiwan yang mengadu kepada Rasulullah SAW berkenaan makanan yang tidak mencukupi sedangkan dibeban dengan kerja yang berat. Begitu juga, dengan berbuat baik kepada haiwan Allah SWT akan mudahkan rezeki kita kerana sikap tersebut adalah sikap yang terpuji dan dipuji oleh Allah SWT dan rasul-Nya.
Melakukan ihsan kepada haiwan juga tuntutan agama kerana hak untuk hidup bukan hanya terbatas kepada manusia tetapi juga kepada haiwan. Akhir kalam, marilah sama-sama kita menjadi golongan yang berihsan dan golongan yang baik.
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 1 September 2023 bersamaan 15 Safar 1445 H


#2799: Kisah Pemilikan Telaga Rumah

Soalan:
Assalamualaikum Dato’ Seri. Bagaimana Saidina Uthman dapat menguasai telaga
 Rumah
?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Saidina Uthman RA terkenal dengan kayanya di samping seorang dermawan yang luar biasa. Beliau banyak membantu Islam dan orang-orang Islam. Antara bantuannya yang terbesar ialah ketika persediaan tentera Islam untuk peperangan Tabuk. Menjawab persoalan di atas, kami katakan bahawa telaga yang dikenali sebagai Telaga Uthman ini asalnya dimiliki oleh seorang Yahudi yang menjual airnya kepada orang Muslim. Imam al-‘Aini menukilkan daripada al-Kalbi bahawa umat Islam ketika itu biasanya membeli air dari telaga tersebut dengan harga 1 dirham untuk 1 kantung air sebelum Saidina Uthman membeli dan mewakafkannya untuk kaum muslimin. (Lihat
Umdah al-Qari
, 21/141)
Sewaktu Rasulullah SAW sampai di Madinah, tidak ada air yang lazat untuk diminum kecuali dari telaga ini. Rasullulah SAW bersabda: “Sesiapa yang membeli telaga al-Rumah ini dan mewakafkan airnya kepada orang-orang Islam, dia akan diberikan pahala berdasarkan setiap timba air yang disedekahkan itu dan kelak dia akan meminum air di dalam syurga.”
Menurut riwayat Ibn Abd al-Bar dalam
al-Isti’ab fi Ma’rifat al-Ashab
 (3/157), Saidina Uthman bin Affan telah menawarkan untuk membeli telaga itu. Tetapi sebaliknya Yahudi tersebut bersetuju untuk menjual separuh daripadanya sahaja dengan harga 12,000 dirham. Giliran untuk ambil air secara berselang hari juga turut dipersetujui.
Maka pada hari giliran Saidina Uthman bin Affan semua orang Islam datang mengambil air percuma itu untuk bekalan selama dua hari supaya mereka tidak perlu membeli air daripada Yahudi itu pada esoknya. Melihat keadaan ini Yahudi itu menyedari bahawa perniagaannya sudah mulai merosot lalu menawarkan untuk menjual kesemua telaga itu kepada Saidina Uthman dengan tambahan sebanyak 8,000 dirham lagi, menjadikannya bernilai 20,000 dirham keseluruhannya. (Lihat juga
Tarikh Dimasyq
, 39/20,
Tahzib al-Asma’ wa al-Lughat
, 1/ 323)
Saya katakan, kebijaksanaan dalam perniagaan dan kelicikan jual beli yang dibuat oleh Saidina Uthman dengan tawaran kepada Yahudi jelas menunjukkan bahawa beliau seorang yang benar-benar mendalami sebarang bentuk strategi perniagaan dan interaksinya menatijahkan telaga Bi’ru Rumah menjadi miliknya yang akhirnya diwakafkan fi sabilillah. Dengan ini, selesailah kemelut yang dihadapi penduduk Islam Madinah dalam mendapatkan sumber air dengan bayaran yang membebankan kepada wakafan Saidina Uthman secara percuma.
Telaga ini masih wujud hingga ke hari ini. Telaga ini terletak kira-kira 1 km dari Masjid al-Qiblatain, iaitu di Jalan Abu Bakar al-Siddiq. Kini ia diletakkan di bawah jagaan Kementerian Air dan Pertanian Arab Saudi. (Lihat
Buku Madinah Munawwarah: Kelebihan dan Sejarah
 oleh Dr. Abdul Basit Abdul Rahman, hlm. 108-111)
Telaga Rumah

https://madainproject.com/content/media/collect/rumah_well_55827.jpg
(Lihat
Keajaiban Sedekah
, hlm. 74-75)
Semoga Allah kurniakan kepada kita sifat pemurah dan dikurniakan segala hajat-hajat kita dengan rezeki yang baik:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”

Bertarikh: 1 September 2023 bersamaan 15 Safar 1445 H


#2800: Sedekah Seekor Unta Mendapat 700 Unta

Soalan:
Assalamualaikum Dato’ Seri. Benarkah ada hadith yang menyebut seorang yang bersedekah seekor unta akan mendapat 700 ekor unta?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami mulakan dengan firman Allah SWT:
مَّثَلُ الَّذِينَ يُنفِقُونَ أَمْوَالَهُمْ فِي سَبِيلِ اللَّهِ كَمَثَلِ حَبَّةٍ أَنبَتَتْ سَبْعَ سَنَابِلَ فِي كُلِّ سُنبُلَةٍ مِّائَةُ حَبَّةٍ ۗ وَاللَّهُ يُضَاعِفُ لِمَن يَشَاءُ ۗ وَاللَّهُ وَاسِعٌ عَلِيمٌ ﴿٢٦١﴾ الَّذِينَ يُنفِقُونَ أَمْوَالَهُمْ فِي سَبِيلِ اللَّهِ ثُمَّ لَا يُتْبِعُونَ مَا أَنفَقُوا مَنًّا وَلَا أَذًى ۙ لَّهُمْ أَجْرُهُمْ عِندَ رَبِّهِمْ وَلَا خَوْفٌ عَلَيْهِمْ وَلَا هُمْ يَحْزَنُونَ
Maksudnya: “
Bandingan (derma) orang-orang yang membelanjakan hartanya pada jalan Allah, ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendakiNya, dan Allah Maha Luas (rahmat) kurniaNya, lagi Meliputi ilmu pengetahuanNya. Orang-orang yang membelanjakan hartanya pada jalan (ugama) Allah, kemudian mereka tidak mengiringi apa yang mereka belanjakan itu dengan perkataan membangkit-bangkit (pemberiannya), dan tidak pula menyinggung atau menyakiti (pihak yang diberi), mereka beroleh pahala di sisi Tuhan mereka, dan tidak ada kebimbangan (dari berlakunya kejadian yang tidak baik) terhadap mereka, dan mereka pula tidak akan berdukacita.
”
Surah al-Baqarah (261-262)
Ibn Kathir berkata: Ini merupakan perumpamaan yang diberikan Allah mengenai gandaan pahala untuk orang yang bernafkah hartanya pada jalan Allah kerana mencari keredaan-Nya. (Lihat
Tafsir al-Quran al-‘Azim,
1/526)
Al-Imam al-Nasafi berkata: “Allah membuktikan kekuasaannya dalam menghidupkan yang mati seterusnya Allah menggesa supaya menginfak pada jalan Allah kerana pahalanya yang amat besar.” (Lihat
Madarik al-Tanzil wa Haqa’iq al-Ta’wil
, 1/216)
Syeikh al-Maraghi berkata: Ringkasnya orang yang mendermakan hartanya demi mencari keredaan Ilahi dan meninggikan agama-Nya adalah ibarat sebutir biji yang baik ditanam di tanah yang subur. Lalu ia tumbuh dengan subur serta menumbuhkan hasil tujuh ratus kali ganda. Antara yang dapat kita iktibarkan daripada ayat di atas juga ialah, Allah SWT akan mengurniakan tambahan tanpa had kepada orang yang bersedekah pada jalan-Nya. (Lihat
Tafsir al-Maraghi
, 2/601)
Sayyid Qutb berkata: Al-Quran mengajak hati nurani manusia berkorban dan memberi, kerana (pada hakikatnya) dia tidak memberi, tetapi mengambil dan ia tidak berkurang tetapi bertambah. Kemudian rasa ingin memberi dirangsangkan lagi dengan pemandangan tanaman yang banyak memberikan hasil itu. Sesungguhnya Allah memberi ganjaran yang berlipat ganda kepada sesiapa yang dikehendaki-Nya, iaitu ganjaran yang berlipat ganda, yang tidak terhingga dan tidak terkira. Allah melipatgandakan rezekinya yang tiada sesiapa pun mengetahui batasnya dan melipatgandakan rahmat-Nya yang tiada sesiapa mengetahui batas sempadannya.” (Lihat
Fi Zilal al-Quran,
2/103-104)
Diriwayatkan daripada Abu Mas’ud al-Ansari, katanya:
جَاءَ رَجُلٌ بِنَاقَةٍ مَخْطُومَةٍ فَقَالَ هَذِهِ فِى سَبِيلِ اللَّهِ. فَقَالَ رَسُولُ اللَّهِ -صلى الله عليه وسلم- : لَكَ بِهَا يَوْمَ الْقِيَامَةِ سَبْعُمِائَةِ نَاقِةٍ كُلُّهَا مَخْطُومَةٌ
Maksudnya:
“Bahawa seorang lelaki telah menginfakkan seekor unta yang bercucuk hidungnya (tali) pada jalan Allah, lantas Rasulullah SAW bersabda: “Bagi kamu dengannya pada Hari Kiamat nanti tujuh ratus unta yang telah diikat tali pada hidungnya.”
Riwayat Muslim (5005), al-Nasa’ie dalam al-Sunan al-Kubra (3187), Ahmad (17222) dan Ibn Hibban (4649)
Imam al-Nawawi berkata: Lafaz ‘مَخْطُومَةٍ’ bermaksud diberi tali kekang, dan ia hampir sama maknanya dengan perkataan ‘الزِّمَامِ’ (tali kekang). Mengenai permasalahan ini, telah dijelaskan berulang-ulang. Ada yang mengatakan, “Hal ini mengandungi kemungkinan bahawa yang dimaksudkan adalah orang tersebut memperoleh pahala dari tujuh ratus ekor unta yang dia sedekahkan. Kemungkinan lain, orang itu benar-benar mendapat tujuh ratus ekor unta di syurga, yang setiap satunya memiliki tali kekang. Dia dapat menunggang unta-unta itu mengikut keinginannya, ke mana sahaja untuk bersiar-siar. Sebagaimana dalam hadith lain yang menyebut tentang kuda syurga dan kemuliaannya. Kemungkinan ini lebih kuat. (Lihat
Syarh al-Nawawi ‘ala Sahih Muslim,
13/38)
Lihatlah ganjaran Allah pada hari Kiamat, seekor dibalas dengan tujuh ratus ekor unta yang telah siap dengan tali hidungnya. Maha Kaya Allah dan Maha Pemurahnya dengan balasan kepada hamba-Nya yang berinfaq hanya dengan seekor unta. Kisah ini juga boleh dikiaskan kepada apa-apa sumbangan yang pasti akan dibayar dengan anugerah tujuh ratus atau lebih berdasarkan nas Ilahi yang telah dibahaskan di atas. (Lihat
Keajaiban Sedekah
, hlm. 73-74)
Kami akhiri dengan doa:
اللَّهُمَّ زِدْنَا وَلَا تَنْقُصْنَا، وَأَكْرِمْنَا وَلَا تُهِنَّا، وَأَعْطِنَا وَلَا تَحْرِمْنَا، وَآثِرْنَا وَلَا تُؤْثِرْ عَلَيْنَا، وَارْضِنَا وَارْضَ عَنَّا
Maksudnya:
“Wahai Allah! Tambahkanlah buat kami dan jangan Engkau kurangkan. Muliakanlah kami, jangan hinakan kami. Berilah buat kami, jangan dicegahnya. Pilihlah kami, jangan Engkau biarkan dan redhailah kami dan redhailah pula semua usaha kami.”
Riwayat al-Tirmizi (3173), al-Nasa’ie dalam al-Sunan al-Kubra (1443) dan Ahmad (223)
Bertarikh: 1 September 2023 bersamaan 15 Safar 1445 H


#2801: Sedekah Menyembuhkan Penyakit

Soalan:
Assalamualaikum Dato’ Seri. Ada orang kata dengan kita bersedekah penyakit kita akan disembuhkan, boleh ceritakan kepada kami?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
 الَّذِينَ يُؤْمِنُونَ بِالْغَيْبِ وَيُقِيمُونَ الصَّلَاةَ وَمِمَّا رَزَقْنَاهُمْ يُنفِقُونَ
Maksudnya: “
Iaitu orang-orang yang beriman kepada perkara-perkara yang ghaib, dan mendirikan (mengerjakan) sembahyang serta membelanjakan (mendermakan) sebahagian dari rezeki yang Kami berikan kepada mereka.
”
Surah al-Baqarah (3)
Imam al-Tabari menyatakan perkataan يُنفِقُونَ  dalam ayat ini merujuk kepada pensyariatan zakat dan pemberian nafkah kepada ahli keluarga yang ditanggung. (Lihat
Jami’ al-Bayan,
hlm. 1/244). Justeru, sedeqah dan infaq itu ialah sinonim.
Menajwab persoalan di atas, kami nukilkan daripada kitab
Mu’jam al-Safar
(hlm. 251)
,
 bahawa Abu Bakar al-Khabbazi dari Naisabur berkata: Aku telah mengalami sakit yang parah. Kemudian jiran tetanggaku yang soleh datang menziarahiku dan berkata kepadaku: “Beramallah dengan sabda Rasulullah SAW:
دَاوُواْ مَرْضَاكُمْ بِالصَّدَقَةِ
Maksudnya:
“Rawatlah orang-orang sakit dalam kalangan kamu dengan bersedekah.”
[1]
Dan pada ketika itu, keadaan berada dalam kesempitan dan musim panas. Maka aku membeli buah tembikai yang sangat banyak. Maka berkumpullah orang-orang yang fakir dan anak-anak kecil, lalu mereka memakannya.
Kemudian, mereka mengangkat tangan-tangan mereka kepada Allah, dan mendoakan kesembuhan untukku.
Maka demi Allah, tidaklah aku berada di waktu pagi (pada hari berikutnya), melainkan aku dalam keadaan sihat yang diberikan oleh Tabaraka wa Ta’ala. (Lihat
Mu’jam al-Safar
oleh al-Hafiz Abu Tahir Ahmad bin Muhammad al-Silafi, hlm. 251)
Dalam buku
Hikmah Terapi Sedekah
(terj.)
oleh Hasan bin Ahmad bin Hassan Hammad menceritakan:
Terdapat seorang usahawan yang kaya. Takdir telah menimpanya kerana beliau disahkan menghidap kanser. Hospital terkenal tempatan yang dirujuknya telah memaklumkan perkara tersebut.
Beliau dinasihatkan untuk mendapatkan pemeriksaan pakar di luar negara. Tujuannya adalah untuk memastikan gejala kanser tersebut benar-benar wujud.
Akhirnya, setelah mendapatkan pemeriksaan di luar negara, beliau didapati sememangnya menghidap kanser. Peratusan untuk sembuh sangat kecil dan tipis.
Doktor pakar di hospital tersebut menyarankan agar pembedahan segera perlu dilakukan bagi mengelakkan sel-sel kanser menjadi bertambah kronik.
Namun, usahawan tersebut belum bersedia. Beliau memohon untuk kembali ke tanah air. Dalam fikirannya, beliau asyik runsing untuk menguruskan perkara-perkara berkaitan wasiat sekiranya berlaku apa-apa perkara yang tidak diingini.
Beliau mengambil keputusan untuk kembali ke tanah air dan cuba merahsiakan status kesihatannya kepada ahli keluarga. Ketika beliau berada di pejabatnya, yang bersebelahan dengan jalan besar, beliau ternampak seorang wanita separuh umur sedang sibuk mengumpul tulang-temulang di pusat penyembelihan haiwan ternakan. Lalu timbul perasaan hairan pada fikiran usahawan tersebut. Beliau pun pergi dan menemui wanita tersebut seraya bertanya, “Wahai makcik, mengapa dikumpulkan tulang-temulang ini?”
Jawab wanita itu, “Maaf ya tuan. Anak saya di rumah kelaparan. Mereka sangat teringin untuk memakan daging, sedangkan kami tidak mampu untuk membeli makanan sebagaimana orang lain. Jadi, saya meminta kebenaran pemilik di sini untuk mengumpul tulang atau lebihan sisa daging yang kecil bagi dijadikan sumber makanan kami.”
Usahawan tersebut terdiam. Dalam hatinya, terasa kasihan dan sebak melihat kesusahan yang dihadapi oleh wanita itu.
Tanpa berfikir panjang, usahawan tersebut terus memberikan sejumlah wang untuk wanita tersebut. Beliau juga membeli secara pukal daging dan menyuruh pemilik pusat penyembelihan untuk menghantar daging setiap minggu kepada wanita itu.
Wanita miskin itu berasa sangat gembira dan lantas mendoakan sambil menangis dengan penuh perasaan bagi kesejahteraan usahawan tersebut. Kemudian selepas itu, beliau merasakan aliran darahnya lancar dan seolah-olah bertenaga. Pada waktu petangnya, beliau pulang ke rumah, maka keluarganya bertanya akan halnya yang nampak berubah dengan wajahnya yang merah yang menggambarkan kesihatan yang baik. Usahawan tersebut menceritakan apa yang berlaku. Maka anak isterinya menangis seraya mendoakan untuk usahawan tersebut.
Setelah berlalu beberapa bulan, akhirnya tiba masa untuk usahawan pemurah tersebut kembali ke luar negara untuk sesi rawatan. Hal tersebut dilakukan setelah selesai semua urusan wasiat dan pengurusan amanah perniagaannya kepada pihak tertentu.
Sebelum operasi pembedahan dilakukan, para pakar kesihatan sekali lagi melakukan pemeriksaan. Pada kali ini, mereka sangat terkejut dan hairan. Sel-sel kanser yang hendak dibuang dalam pembedahan tersebut hilang tanpa meninggalkan kesan.
Pakar perubatan itu lalu bertanyakan kepada usahawan tersebut, “Adakah tuan pergi ke hospital lain untuk proses penyembuhan ini sehingga keadaan tuan sudah kembali sihat?”
Jawab usahawan itu, “Masya Allah. Saya tidak pergi ke mana-mana hospital selepas pulang dari sini beberapa bulan yang lepas.”
Usahawan tersebut akhirnya selamat daripada sakit kanser yang dihadapinya. Beliau sangat bersyukur kepada Allah SWT. Ketika itu, beliau baru teringat tentang sedekah yang dilakukannya kepada wanita miskin beberapa bulan sebelumnya. (Lihat
Hikmah Terapi Sedekah,
hlm. 34 dengan sedikit olahan) (Lihat
Keajaiban Sedekah,
 hlm. 99-103)
Kami akhiri dengan doa:
اللَّهُمَّ إِنَّا نَعُوذُ بِكَ مِنَ البَرَصِ، وَالْجُنُونِ، وَالْجُذَامِ، وَمِنْ سَيِّئِ الْأَسْقَامِ
Maksudnya:
“Ya Allah, kami berlindung dengan-Mu daripada penyakit sopak, gila, kusta dan penyakit-penyakit yang buruk.”
[1]
 Riwayat Abu Daud dalam al-Marasil (105) daripada al-Hasan al-Basri; al-Baihaqi dalam Syu’ab al-Iman (3/1310) dan al-Tabarani dalam al-Mu’jam al-Ausat (2/274). Syeikh al-Ghumari menilai hadis ini sebagai sahih.
Bertarikh: 1 September 2023 bersamaan 15 Safar 1445


#2802: Sedekah Akan Mendapat Gantian

Soalan:
Assalamualaikum Dato’ Seri. Benarkah Allah SWT gantikan harta kita akibat kita sedekah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَمَا أَنفَقْتُم مِّن شَيْءٍ فَهُوَ يُخْلِفُهُ ۖ وَهُوَ خَيْرُ الرَّازِقِينَ
Maksudnya:
 “
dan apa sahaja yang kamu dermakan maka Allah akan menggantikannya; dan Dialah jua sebaik-baik Pemberi rezeki.
”
(Surah Saba’: 39)
Syeikh al-Sa‘di ketika menafsirkan ayat ini menyebutkan, setiap apa yang diinfakkan sama ada nafkah wajib atau sunat, kepada saudara, jiran, orang miskin, anak yatim atau selainnya, maka Allah akan menggantikannya. Oleh itu, janganlah kamu menganggap bahawasanya infak itu akan mengurangkan rezeki. Bahkan sebaliknya Allah SWT berjanji untuk menggantikannya buat orang yang memberi infak. Dialah yang meluaskan rezeki kepada sesiapa yang dikehendaki-Nya dan juga mampu untuk menyempitkannya. Demikianlah juga Dia sebaik-baik Pemberi rezeki. Justeru, mintalah rezeki daripada-Nya dan berusahalah dengan melakukan sebab-sebab dan jalan-jalan yang diperintahkan-Nya kepadamu — bagi memperolehinya. (Lihat
Tafsir al-Sa‘di
, hlm. 581)
Dr Khalid al-Jubair berkata: Aku pernah dihantar oleh al-Amir Sultan ke Morocco untuk memberi rawatan kepada pesakit-pesakit di sana. Bilamana aku sampai, aku dapati tempat rawatan tidak sempurna dan banyak kekurangan.
Aku mengkhabarkan hal tersebut kepada al-Amir Sultan dan beliau menyuruhku supaya berikhtiar mencari jalan penyelesaian. Antara yang aku rawat itu, ada seorang penduduk Maghribi yang memberitahu kepadaku, terdapat seorang ahli korporat yang kaya di Morocco, yang amat pemurah.
Lantas, aku pun pergi ke rumahnya dan bercakap dengannya. Serta merta beliau memanggil keraninya dan mengarahkan supaya menyelesaikan semua kehendak dan keperluan yang diperlukan bermula sewa bangunan sehingga kepada kos rawatan.
Perkara yang tidak boleh aku lupakan adalah beliau berkata kepadaku, “Tolong ceritakan kepada sesiapa sahaja, bahawa tidaklah aku keluarkan untuk sedekahkan sejumlah wang kecuali Allah akan menggandakan kepadaku. Sebagai contoh, jika aku sedekah pada hari ini 1 Juta, maka pada akhir minggu, aku akan memiliki 3 Juta. Ceritalah. Hal ini bukan berlaku sekali kepadaku, bahkan boleh dikatakan, itulah yang sering berlaku. Aku tidak menganggap diriku kecuali pemegang harta yang Allah amanahkan.
Aku mempunyai empat orang anak. Setiap orang, aku beri kepada mereka sebuah syarikat atau kilang, dan mereka mendapat keuntungan yang banyak. Adapun wakaf yang aku lakukan, pernah aku wakafkan bangunan untuk pesakit dialisis di mana rawatan mencuci buah pinggang perlu dilakukan setiap dua hari sekali. Kemudian aku juga mewakafkan 20 hospital yang lain untuk dijadikan sebagai pusat rawatan. Begitulah yang aku lakukan. Dan semua itu adalah rezeki yang Allah kurniakan kepadaku.”
Inilah kisah yang ajaib, yang membenarkan sabda Rasulullah SAW:
مَا نَقَصَتْ صَدَقَةٌ مِنْ مَالٍ
Maksudnya:
“Sedekah tidak akan mengurangkan harta.”
Riwayat Muslim (2588)
(Lihat
Keajaiban Sedekah
, hlm. 110-112)
Kami akhiri dengan doa:
اللَّهُمَّ إِنَّا نَسْأَلُكَ مِنْ فضْلِكَ وَرَحْمَتِكَ ، فَإِنَّهُ لا يَمْلِكُهَا إِلا أَنْتَ
Maksudnya:
“Ya Allah, sesungguhnya kami memohon kepada-Mu agar diberi kurniaan dan rahmat-Mu. Sesungguhnya tiada yang memilikinya kecuali-Mu.”
Bertarikh: 1 September 2023 bersamaan 15 Safar 1445


#2803: Malaikat Berdoa Untuk Yang Bersedekah

Soalan:
Assalamualaikum Dato’ Seri. Benarkah malaikat akan doa kepada kita apabila kita bersedekah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
الَّذِينَ يُنفِقُونَ أَمْوَالَهُم بِاللَّيْلِ وَالنَّهَارِ سِرًّا وَعَلَانِيَةً فَلَهُمْ أَجْرُهُمْ عِندَ رَبِّهِمْ وَلَا خَوْفٌ عَلَيْهِمْ وَلَا هُمْ يَحْزَنُونَ
Maksudnya:
“Orang-orang yang membelanjakan (mendermakan) hartanya pada waktu malam dan siang, dengan cara sulit atau terbuka, maka mereka beroleh pahala di sisi Tuhan mereka, dan tidak ada kebimbangan (dari berlakunya kejadian yang tidak baik) terhadap mereka, serta mereka pula tidak akan berdukacita.”
(Surah al-Baqarah: 274)
Syeikh Dr. Wahbah al-Zuhaili berkata: Allah SWT menjelaskan tentang pahala orang-orang yang berinfaq dan pahala berinfaq dalam setiap keadaan dan waktu. Barangsiapa yang bersedekah – baik pada waktu malam atau siang hari, dengan cara sembunyi-sembunyi atau terang-terangan, dalam keadaan dirinya sendiri memerlukan atau tidak – maka baginya pahala yang sempurna di sisi Tuhan. Tidak ada ketakutan baginya di akhirat dan tidak pula dia merasa khuatir dan bersedih. Maksudnya tidak ada ketakutan baginya ketika menghadapi kedahsyatan hari Kiamat dan tidak pula dia bersedih dan khuatir terhadap keadaan anak-anaknya setelah dia meninggal dunia. Dia juga tidak merasa sedih dan menyesali atas apa yang dia tidak mampu raih dari kehidupan dunia dan keindahannya. Ini kerana dia telah menjumpai apa yang jauh lebih baik daripada itu semua. (Lihat
al-Tafsir al-Munir
, 2/105)
Menjawab persoalan di atas, kami katakan antara hadith yang menyebut berkenaan doa malaikat kepada orang yang pemurah dan suka bersedekah. Daripada Abu Hurairah R.A, Rasulullah SAW bersabda:
مَا مِنْ يَوْمٍ يُصْبِحُ الْعِبَادُ فِيْهِ إِلاَّ مَلَكَانِ يَنْزِلاَنِ فَيَقُوْلُ أَحَدُهُمَا: اَللَّهُمَّ أَعْطِ مُنْفِقًا خَلَفًا. وَيَقُوْلُ اْلآخَرُ: اَللَّهُمَّ أَعْطِ مُمْسِكًا تَلَفًا
Maksudnya
: “Tiada satu hari pun di mana seorang hamba berpagian, melainkan dua Malaikat turun kepadanya. Salah satu dari keduanya berkata: “Ya Allah! Kurniakanlah kepada pemberi sedekah, gantian.” Manakala Malaikat satu lagi berkata: “Ya Allah! Jadikanlah kepada yang kedekut, kehilangan.”
Riwayat al-Bukhari (1442) dan Muslim (1010)
Imam Badruddin al-‘Aini menjelaskan bahawa padanya terdapat doa malaikat, sedangkan doa malaikat adalah sebuah doa yang akan selalu dimakbulkan berdasarkan sabda Rasulullah SAW yang bermaksud: “
Sesiapa yang ucapan aminnya itu bertepatan dengan ucapan para malaikat, maka diampunkan dosanya yang telah lalu.”
 (Lihat
Umdah al-Qari
, 8/307)
Al-Hafiz Ibn Hajar menukilkan bahawa Ibn al-Manayyar berkata: Imam al-Bukhari menyebutkan bab ini di antara bab-bab tentang anjuran bersedekah. Hal itu dimaksudkan sebagai motivasi untuk bersedekah dalam kebaikan. Perbuatan ini dijanjikan akan diberi ganti ketika di dunia sebagai tambahan atas pahala yang akan diterima di akhirat kelak.
Al-Hafiz Ibn Hajar kemudian berkata: Adapun ‘pengganti’ di sini lebih tepat jika tidak disebutkan secara khusus, agar mencakupi harta, pahala dan selainnya. Betapa banyak orang yang bersedekah, lalu meninggal dunia sebelum sedekahnya itu diganti secara material (kekayaan kebendaan), maka sebagai gantinya adalah pahala di akhirat, atau dia dihindarkan dari keburukan yang setara dengannya.
Al-Nawawi berkata: Sedekah yang terpuji adalah sedekah dalam hal-hal ketaatan untuk orang-orang yang ada dalam tanggungan, tetamu dan perkara-perkara yang bersifat sukarela.” Sementara al-Qurtubi berkata, Ini mencakupi hal-hal yang wajib dan sunat. Namun orang yang tidak bersedekah dalam perkara-perkara sunat tidak berhak mendapat ancaman tersebut, kecuali jika dirinya didominasi oleh sifat kedekut dan bakhil.” (Lihat
Fath al-Bari
, 3/305)
Perkara ini dibuktikan dengan nas-nas yang
thabit
dan pengalaman yang dilalui. Antara nas yang menunjukkan bahawa sedekah membawa kepada rezeki termasuklah firman Allah SWT:
وَمَا أَنفَقْتُم مِّن شَيْءٍ فَهُوَ يُخْلِفُهُ ۖ وَهُوَ خَيْرُ الرَّازِقِينَ
Maksudnya:
 “
dan apa sahaja yang kamu dermakan maka Allah akan menggantikannya; dan Dialah jua sebaik-baik Pemberi rezeki.
”
(Surah Saba’: 39)
Syeikh al-Sa‘di ketika menafsirkan ayat ini menyebutkan, setiap apa yang diinfakkan sama ada nafkah wajib atau sunat, kepada saudara, jiran, orang miskin, anak yatim atau selainnya, maka Allah akan menggantikannya. Oleh itu, janganlah kamu menganggap bahawasanya infak itu akan mengurangkan rezeki. Bahkan sebaliknya Allah SWT berjanji untuk menggantikannya buat orang yang memberi infak. Dialah yang meluaskan rezeki kepada sesiapa yang dikehendaki-Nya dan juga mampu untuk menyempitkannya. Demikianlah juga Dia sebaik-baik Pemberi rezeki. Justeru, mintalah rezeki daripada-Nya dan berusahalah dengan melakukan sebab-sebab dan jalan-jalan yang diperintahkan-Nya kepadamu — bagi memperolehinya. (Lihat
Tafsir al-Sa‘di
, hlm. 581)(Lihat
Keajaiban Sedekah
, hlm. 35-37)
Kami akhiri dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلاَ تَكِلْنَا إِلَى أَنْفُسِنَا طَرْفَةَ عَيْنٍ
Maksudnya:
 “Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
Bertarikh: 1 September 2023 bersamaan 15 Safar 1445